title: Adolf Tandefelt

text: Erottamisensa jälkeen Tandefelt oli muutaman vuoden poissa valtakunnan politiikasta. Hän rakennutti kartanon Hartolaan omistamalleen Ekon tilalle. Tila oli erotettu hänelle Koskipään kartanosta jo 1760-luvulla. Vuonna 1799 hänet nimitettiin Örebron läänin vt. maaherraksi, mutta hän ei ottanut virkaa vastaan. Tandefelt oli Tukholman korkeimman oikeuden jäsenenä vuodet 1800–1806. Vuonna 1805 hänet nimitettiin Turun hovioikeuden presidentiksi.


title: Adolf Tandefelt

text: Tandefelt oli myös Ruotsin valtion valtiopäivämiehenä vuosina 1769, 1770, 1778, 1789 ja 1800 sekä vt. oikeuskanslerina Porvoon maapäivillä 1809. Samana vuonna hänet nimitettiin vastaperustetun hallituskonseljin oikeusosaston jäseneksi. Tandefelt oli oikeusosaston vanhin jäsen.


title: Bay City (Michigan)

text: Bay City on kaupunki Michiganin osavalloissa, Yhdysvalloissa. Vuonna 2006 kaupungissa oli 34 449 asukasta. Kaupungin pormestari on Charles M. Brunner. Bay City perustettiin vuonna 1837, ja se nimitettiin kaupungiksi vuonna 1865. Bay Cityllä on neljä ystävyyskaupunkia:


title: Nick Jonas

text: Nicholas ”Nick” Jerry Jonas (s. 16. syyskuuta 1992) on yhdysvaltalainen laulaja-lauluntekijä ja näyttelijä, joka tunnetaan parhaiten yhtyeestä Jonas Brothers, jonka Nick perusti kahden veljensä kanssa. Nick aloitti soolouransa ennen yhtyeen perustamista, mutta kun Kevin ja Joe alkoivat laulaa Nickin taustoja, kiinnostui tuottaja myös heidän lauluäänistään.


title: Nick Jonas

text: Nick lähti soolouralle 2010. Bändi kantaa nimeä: Nick Jonas & The Administration. Bändi julkaisi albumin helmikuussa ja lähti neljätoista jenkkikaupunkia kattavalle kiertueelle jo tammikuussa. Nickin soolouralle lähtö ei merkinnyt Jonas Brothersin hajoamista, vaikka niin kovasti uskottiin.


title: Nick Jonas

text: Nick Jonas syntyi Dallasissa Texasissa 16. syyskuuta 1992. Hänen vanhempansa ovat Denise, entinen viittomakielen opettaja ja laulaja, sekä Paul Kevin Jonas Senior, joka on lauluntekijä, muusikko ja toimi ennen vihkijänä kirkossa. Jonas Wyckoffissa New Jerseyssä, ja hänen äitinsä opetti häntä kotona. Hänen sukunsa juuret ulottuvat Irlantiin, Italiaan, Saksaan ja cherokee-intiaaneihin.


title: Nick Jonas

text: Kun hän oli 13-vuotias, Jonas sai diagnoosin tyypin 1 diabeteksestä, ja hän käyttää siksi insuliinipumppua. Hän on kehittänyt The Change for the Children -säätiön, jolla on viiden eri yhteistyökumppaninsa kanssa tavoitteena kerätä rahaa ja lisätä tietoisuutta diabeteksestä.


title: Nick Jonas

text:
Syyskuussa 2007 laulaja Miley Cyrus kertoi "Seventeen"-lehdelle seurustelevansa Jonaksen kanssa. Pari erosi vuoden 2007 lopulla.
Jonas on seurustellut myös Selena Gomezin kanssa. Hän seurusteli myös itseään kahdeksan vuotta vanhemman laulaja Delta Goodremin kanssa mutta pari erosi alkuvuodesta 2012. Heinäkuussa 2018 hän meni kihloihin näyttelijä Priyanka Chopran kanssa. Pari avioitui joulukuussa 2018.


title: Nick Jonas

text: Nickin ura alkoi hänen ollessaan kuusivuotias, hän oli parturissa äitinsä kanssa ja managerin kuullessa Nickin laulavan, otti heihin yhteyttä. 7-vuotiaana hän alkoi esiintyä Broadwayllä. Hän esiintyi näytelmissä Charles Dickensin joulutarina (vuonna 2000), Annie Get Your Gun (vuonna 2001 Little Jakena), Kaunotar ja Hirviössä (vuonna 2002 Chipinä) ja Les Misérablesissa (vuonna 2003 Gavrochena). Kun Les Misérablesin näytökset loppuivat, Nick esiintyi The Sound of Musicissa (Kurtina) Paper Mill Playhousessa. Nick on palkattu elokuussa 2011 Los Angelesin Hollywood Bowlissa alkavaan Hairspray -musikaalin päärooliin. Hänen roolihahmonsa on teini-idoli Link Larkin.Vähän myöhemmin kun Nickin lahjat huomattiin,löydettiin Joe ja Kevin ja heidän musikaalisuus,josta sitten Jonas Brothers syntyi.


title: Nick Jonas

text: Nick ja hänen veljensä vierailivat Hannah Montana -sarjan jaksossa "Me and Mr. Jonas and Mr. Jonas and Mr. Jonas".


title: Nick Jonas

text: Nick, Joe, ja Kevin kuvasivat Disney Channelille elokuvan Camp Rock, jossa he esittävät bändiä nimeltä "Connect Three". Joen hahmo "Shane Gray" on bändin päävokalisti ja elokuvan miespäähahmo; Nick esittää "Natea", kitaristia; ja Kevin esittää "Jasonia", joka on myös yhtyeen kitaristi. Elokuvaan on ilmestynyt myös jatko-osa ja soundtrack.


title: Kevin Jonas

text: Paul Kevin Jonas II (s. 5. marraskuuta 1987, New Jersey) on muusikko ja näyttelijä.


title: Kevin Jonas

text:
Hänen vanhempansa ovat Denise ja Paul Kevin Jonas sr. Hänet kasvatettiin Wyckoff, New Jerseyssä ja hänessä on irlantilaista, italialaista, saksalaista ja Cherokee intiaanin verta. Hän on 175 senttimetriä pitkä. Hän soittaa Jonas Brothers -yhtyeessä kitaraa, mutta sen lisäksi hän laulaa myös taustoja. Kevinin lempinimiä ovat Kev ja K2. Hän näytteli Camp Rock -elokuvassa Jasonia. Kevin pitää High School Musical -elokuvista. Disney Channelilla pyörii sarja, joka kertoo Jonas Brothers -yhtyeen When you look me in the eyes -kiertueesta.Disney Channelilla pyörii JONAS, jossa Jonas Brothers esiintyy.
Kevinillä on myös kolme veljeä, Joseph Adam, Nicolas Jerry ja Franklin Nathaniel.


title: Kevin Jonas

text: Kevin on seurustellut Danielle Deleasan kanssa vuodesta 2007, ja he kihlautuivat kesäkuussa 2009. Kevin ja Danielle menivät naimisiin 19. joulukuuta 2009.


title: Mendonça

text: António Manuel Viana Mendonça (s. 9. lokakuuta 1982 Luanda, Angola) on angolalainen jalkapalloilija. Hän pelasi muun muassa Portugalin Superliigan Belenensesissä.


title: Mendonça

text: Mendonça oli mukana Angolan maajoukkueessa vuoden 2006 MM-kisoissa, joissa hän pelasi täyden ajan joukkueen jokaisessa kolmessa ottelussa. Hän pelasi kaikkiaan 54 maaottelua ja teki niissä kuusi maalia.


title: Pitty

text: Priscilla Novais Leone (s. 7. lokakuuta 1977 Salvador, Bahia, Brasilia), taiteilijanimeltään Pitty, on brasilialainen hard rock -laulaja.


title: Ilmakaasu

text: Ilmakaasu on hiilestä, useimmiten kivihiilestä tuotettu kaasu. Sitä valmistetaan puhaltamalla ilmaa paksun hiilikerroksen läpi. Kaasun palavana osana on häkä sekä hiukan vetyä. Kaasu palaa sinisellä liekillä, sen lämpöarvo on suhteellisen vähäinen. Valmistuksessa kaasugeneraattori kuumenee voimakkaasti, joten poistuva kaasu on järkevää käyttää heti kuumana esimerkiksi lasi-, sementti- tai keramiikkauunien lämmönlähteenä.


title: Ilmakaasu

text: Ilmakaasu ei ole nykyään käytössä koska maakaasu ja öljy ovat syrjäyttäneet tämän teknologian. Lähinnä vastaava kaasu on masuunikaasu.


title: Ōtsun välikohtaus

text: Ōtsun välikohtaus (; ) oli epäonnistunut attentaatti Venäjän kruununperillistä tsarevitš Nikolai Aleksandrovitš Romanovia vastaan tämän . Välikohtaus tapahtui 11. toukokuuta 1891 Ōtsun kaupungissa Japanissa.


title: Ōtsun välikohtaus

text: Ennen Siperian radan rakennustöiden avajaisia Vladivostokissa tsarevitš Nikolai Romanov teki valtiovierailun Japaniin.


title: Ōtsun välikohtaus

text: Venäjän Tyynen valtameren laivaston sotalaiva vei kruununperillisen Kagoshimaan Kyūshūn saarelle, josta matka jatkui Nagasakiin ja Kobeen. Kobesta tsarevitš matkusti maitse Kiotoon, jossa hän tapasi prinssi Arisugawa Takahiton.


title: Ōtsun välikohtaus

text:
Nikolain matka Japaniin oli yksi maan tärkeimmistä valtiovierailuista keisarillisen Japanin historiassa. Venäjän keisarikunta oli laajentunut kaukoitään ja Japanin hallitus halusi pitää hyvät suhteet luoteiseen naapuriinsa.
Tsarevitš Nikolai osoitti kiinnostusta japanilaiseen kulttuuriin ja perinteisiin. Häntä kiinnostivat japanilainen taide ja puutyöt. Hän teetti itselleen perinteisen japanilaisen tatuoinnin. Nikolai myös osti perinteisen japanilaisen hiusneulan japanilaiselta tytöltä.


title: Ōtsun välikohtaus

text: Murhayritys tehtiin Ōtsussa 11. toukokuuta 1891, kun Nikolai oli palaamassa Kiotoon päivän matkalta Biwa-järveltä Shigan prefektuurista.


title: Ōtsun välikohtaus

text: Tsarevitšin vartiopoliisi Tsuda Sanzō (1855–1891) hyökkäsi kruununperijän kimppuun pienellä miekalla yrittäen sohaista tätä kasvoihin. Nikolain serkku Kreikan prinssi Georgios pelasti uhkaavan tilanteen onnistuessaan pudottamaan miekan hyökkääjän kädestä kävelykepillään.


title: Ōtsun välikohtaus

text: Tsuda pakeni paikalta, mutta Nikolain riksan vetäjät alkoivat ajaa häntä takaa ja onnistuivat painamaan Tsudan maahan. Nikolai lähti paikalta yhdeksän senttimetriä pitkä haava otsassaan, mutta Tsuda ei onnistunut surmaamaan kruununperillistä.


title: Ōtsun välikohtaus

text: Nikolai palasi nopeasti takaisin Kiotoon, jossa prinssi Kitashirakawa Yoshihisa määräsi, että tsarevitšin pitäisi mennä Goshon palatsiin lepäämään sillä välin kun Tokioon ilmoitettiin välikohtauksesta. Pelättiin että Venäjä saattaisi julistaa sodan Japania vastaan salaliittoteorian nimissä. Japanin vielä pieni armeija ei voisi vastustaa Venäjän mahtavaa armeijaa. Pääministeri Matsukata Masayoshi neuvoi keisari Meijiä lähtemään heti tapaamaan tsarevitšia. Keisari nousi junaan Shimbashin rautatieasemalla ja matkusti läpi yön saapuen aamulla Kiotoon.


title: Ōtsun välikohtaus

text: Samana päivänä Nikolai palasi laivalleen Kobeen. Keisari Meiji määräsi prinssit Kitashirakawa Yoshihisan, Arisugawa Takahiton ja Arisugawa Taruhiton saattamaan kruununperillistä. Myöhemmin vanhemmat valtioneuvonantajat arvostelivat keisaria siitä, että tämä olisi Venäjän suurlähettilään painostuksesta lähtenyt tapaamaan tsarevitšia, joka oli saapunut maahan venäläisellä sotalaivalla.


title: Ōtsun välikohtaus

text: Keisari Meiji ilmoitti avoimesti pahoittelut välikohtauksesta. Pietariin lähetettiin 10 000 sähkettä, joissa toivotettiin kruununperillisen pikaista paranemista. Kun Nikolai keskeytti Japanin vierailun ja kun keisari pahoitteli tapausta, eräs nainen leikkasi kurkkunsa auki Kioton hallintorakennuksen edessä osoittaakseen japanilaisten surun tapauksen johdosta.


title: Ōtsun välikohtaus

text: Japanin hallitus yritti tuomita Tsudan 116. artikkelin lakipykälällä, jossa todettiin, että se joka yrittää murhata keisarin, keisarinnan tai kruununprinssin, Japanissa tuomitaan kuolemaan. Tuomari Kojima Iken sai hallituksen vakuuttumaan, että 116. artikkeli ei päde tässä tapauksessa, ja Tsuda sai elinkautisen.


title: Ōtsun välikohtaus

text: Tapauksen jälkeen sisä- ja ulkoministerit Saigo Tsugumichi ja Aoki Shuzo erosivat. Venäjän hallitus hyväksyi Japanin hallitukselta anteeksipyynnön, mutta monet historioitsijat ovat pohtineet, miten Nikolain murhayritys oikeasti otettiin vastaan Japanissa ja mikä sen rooli oli 14 vuotta myöhemmin syttyneessä Venäjän ja Japanin vastaisessa sodassa.


title: Ōtsun välikohtaus

text: Poliisimies Tsuda, joka yritti murhata Nikolain, lähetettiin kärsimään elinkautista Kushiroon Hokkaidon saarelle, jossa hän kuoli saman vuoden syyskuussa ”sairauteen” hämärissä olosuhteissa.


title: Ōtsun välikohtaus

text: Tsudan kiinni ottaneet riksakuskit Mukaihata Jizaburo (1854–1928) ja Kitagaichi Ichitaro (1859–1914) saivat kutsun venäläiseen sotalaivaan, jolla Nikolai oli saapunut Japaniin. Venäläiset matruusit tarjosivat heille lounaan ja heidät palkittiin kunniamitaleilla. He saivat 2 500 jenin palkkion sekä 1 000 jenin eläkkeen, joka oli tuohon aikaan omaisuus. Japanin media ylisti heitä kansallissankareina. Japanin ja Venäjän sodassa 1904–1905 suhtautuminen heihin muuttui ja heidän sukujaan alettiin solvata palveluksesta viholliselle. Miehet menettivät eläkkeensä, heitä syytettiin vakoilusta ja heidät tuomittiin vankilaan.


title: Winter

text: Winter on saksan ja englannin kielten talvea tarkoittava sana, joka esiintyy monissa maissa myös sukunimenä. Suomessakin on useita Winter-nimisiä sukuja.


title: Synteesikaasu

text: Synteesikaasu on yleisnimitys vetyä ja hiilimonoksidia sisältävälle kaasulle.


title: Synteesikaasu

text: Synteesikaasulla on laajat käyttömahdollisuudet kemianteollisuudessa, ja sitä valmistetaan usein kaasuttamalla kivihiiltä tai biomassaa.


title: Synteesikaasu

text:
Synteesikaasussa on vaihtelevat määrät vetyä ja häkää (CO). Kaasun käyttötarkoitus määrää usein tarvittavat suhteet ja voi rajoittaa muiden kaasujen läsnäoloa. Esimerkiksi Fischer–Tropsch-menetelmässä vedyn ja hiilimonoksidin suhde on hyvä olla 2:1. Ammoniakkisynteesissä taas häkä konvertoidaan vesikaasureaktiolla vedyksi ja syntynyt hiilidioksidi (CO) poistetaan. Jäljelle jää typpi-vety kaasua, joka johdetaan ammoniakkiuuneihin.
Kaupunkikaasua on myös aikanaan tehty myrkyttömäksi konvertoimalla häkä vedyksi. Häkäpöntöissä muodostuu myös synteesikaasua, joka poltetaan moottorissa.
Synteettisiä biopolttoaineita, kuten metanolia, voidaan valmistaa puukaasusta. Suomeen on suunniteltu sellutehtaiden yhteyteen biopolttoainetuotantoa.


title: Synteesikaasu

text: Suuria määriä synteesikaasua valmistaa Sasol kivihiilestä Etelä-Afrikassa. Kaasu käytetään synteettisen polttoaineen ja muovin tuotantoon. Puumassasta valmistetussa tuoreessa synteesikaasussa on mukana pyrolyysiöljyä (kansankielellä tervaa), joka täytyy erottaa kaasusta pois, jotta synteesikaasu olisi käyttökelpoista myöhemmissä jalostusvaiheissa.


title: Frank B. Willis

text: Frank Bartlett Willis (28. joulukuuta 1871 Lewis Center, Ohio – 10. maaliskuuta 1928 Delaware, Ohio) oli yhdysvaltalainen republikaanipoliitikko.


title: Frank B. Willis

text: Willis istui Ohion osavaltion edustajainhuoneessa vuosina 1900–1904 ja Yhdysvaltain edustajainhuoneessa vuosina 1911–1915. Hänet valittiin Ohion kuvernööriksi vuonna 1914 ja hävisi uudelleenvalinnan James M. Coxille vuonna 1917. Hän istui senaatissa vuodesta 1921 kuolemaansa asti.


title: Miesten 10 metrin ilmakivääri ammunnan Euroopan-mestaruuskilpailuissa 2007

text:
10 m:n ilmakiväärillä miehet ampuvat 60 laukausta peruskilpailussa ja kahdeksan parasta ampujaa peruskilpailun tuloksen perusteella pääsee 10 laukauksen finaaliin.
Joukkuekilpailussa joukkueen muodostavat kolme saman maan kilpailijaa.


text:
Miesten ilmakiväärin EM-kilpailut 2007 järjestettiin 17. maaliskuuta, Deauvillessä.
EE= Euroopanennätys


text:
JME= Joukkuemaailmanennätys
JEE= Joukkueeuroopanennätys


title: Neuvostoliiton divisioonien määrävahvuus talvisodassa

text: Neuvostoliiton divisioonien määrävahvuus talvisodan aikana esitellään tässä artikkelissa muun muassa henkilöstön ja kaluston määrän sekä divisioonan organisaation osalta. Lisäksi puna-armeijan divisioonien määrävahvuutta verrataan vastaavan suomalaisen organisaation määrävahvuuksiin.


text: Neuvostoliittolaiseen määrävahvuiseen divisioonaan kuului talvisodan aikana muun muassaMerkittävimpänä erona vastaavaan suomalaiseen divisioona-organisaatioon voinee lähtökohtaisesti pitää sitä, että puna-armeijan divisioonat olivat pääosin varustettu määrävahvuuksien mukaisella kalustolla eikä puutteita esiintynyt käytännössä ollenkaan verrattuna suomalaisiin divisiooniin. Tämä tosiasia ei ilmene suoraan määrävahvuuksia vertailemalla vaan asia tulee esille vain muita lähteitä tutkimalla.


text: Toinen merkittävä ero suomalaisen ja neuvostoliittolaisen divisioonan kalustossa oli se, että jälkimmäisen määrävahvuinen kalusto käsitti pääsääntöisesti joko täysin tai lähes ajanmukaista kalustoa. Neuvostoliitossa oli 1920- ja 1930-luvuilla kiinnitetty voimakasta huomiota armeijan kaluston modernisointiin kun taas Suomessa esimerkiksi käytännössä koko tykistökalusto (pl. 8 tykkiä) oli peräisin joko 1900- tai 1910-luvuilta tai jopa edelliseltä vuosisadalta.


text: Kolmantena merkittävänä erona vertailtaessa divisioonien kalustomääriä käy ilmi tykistöaseistuksen määrän ero. Puna-armeijan divisioonan tykistöllä oli käytettävissään yli kaksinkertainen määrä tykkejä verrattuna suomalaiseen divisioonaan. Mikä taas osaltaan selittää neuvostodivisioonan henkilöstömäärän suuremmuuden.


text: Henkilöstömäärän suuremmuuteen vaikutti omalta osaltaan myös suomalaisen divisioonan organisaatioon kuulumattomien osien kuuluminen neuvostodivisioonaan. Neuvostodivisioonassa oli orgaanisena yksikkönä muun muassa panssaripataljoona ja panssarintorjuntatykistöpatteristo, jotka suomalaisesta divisioonasta puuttuivat kokonaan. Jopa niin täydellisesti, että suomalaisen divisioonan organisaatioon ei kuulunut talvisodan aikana yhtään panssaroitua ajoneuvoa saati yhtään panssarintorjuntatykkiä.


text: Ilmatorjuntayksiköt puuttuivat suomalaisesta divisioonasta myös kokonaan.


text: Tämän jälkeen huomio vertailtaessa suomalaista ja Neuvostoliittolaista divisioonaa kiinnittyy moottorisoinnin asteeseen, joka oli neuvostodivisioonassa huomattavasti korkeampi.


text: Puna-armeijan divisioonan kalustoon kuului myös lukuisa määrä sellaista ajanmukaista sodankäyntiin liittyvää materiaalia, joka suomalaiselta divisioonalta puuttui tyystin. Esimerkkinä mainittakoon vaikkapa sähkötoiminen miinaharava. Myös puheradioiden käyttö oli neuvostojoukoissa laajaa jopa komppaniatasolle asti kun suomalaiset käyttivät joko puhelinyhteyksiä tai lähettejä viestien siirtämiseen.


text: Käsiaseistuksen osalta merkittävin ero oli suomalaisjoukoissa käytössä olleet konepistoolit, kun taas neuvostojoukoilla oli jonkin verran automaatti- ja puoliautomaattikiväärejä.


text: Materiaalisen tilanteen osalta suurimmat ongelmat puna-armeijan osalta liittyivät paikallisiin sääolosuhteisiin, joihin ei oltu ilmeisestikään varauduttu riittävästi pakkasen laskiessa jopa alle -40 asteen. Tämän vuoksi neuvostojoukkojen taistelukyky laski ajoittain hyvinkin alhaiseksi.


text: Kuten edellisestä osiosta käy selvästi ilmi oli Puna-armeijan divisioona selvästi monipuolisemmin ja runsaslukuisemmin varustettu kuin suomalainen vastineensa. Tässä piili todennäköisesti yksi syy siihen, että Laatokan pohjoispuolisilla rintamanosilla neuvostojoukkojen menestys jäi hyvin vaatimattomaksi divisioonien runsaslukuisuuteen nähden. Suomalaiset saavuttivat mainitulla alueella jopa merkittäviä torjuntavoittoja ilmeisesti siksi, että neuvostodivisioonat olivat runsaan moottorointinsa ja kalustomääränsä suhteen pitkälti riippuvaisia alueella olevista vähäisistä tielinjoista. Suomalaisen divisioonan ”kevyt” aseistus mahdollisti joukkojen joustavan siirtelyn ja yllättävät iskut vastustajan selustayhteyksiä vastaan. Raskaammin varustellut suomalaisjoukot eivät olisi todennäköisesti pystyneet samanlaatuiseen mottisotaan.


text: Puna-armeijan divisioonaan kuuluvien panssarivaunujen merkitys pohjoisilla rintamanosilla oli vähäinen johtuen alueen niille sopimattomasta maastosta, mutta Karjalan kannaksen taisteluissa niillä oli osin jopa ratkaiseva merkitys niiden tukiessa jopa ratkaisevalla tavalla muun muassa Mannerheim-linjan murtumiseen johtaneissa taisteluissa neuvostodivisioonien jalkaväkeä.


text: Puna-armeijan joukot olivat lähes kokonaan koulutettu toimimaan eteläisen Neuvostoliiton alueella, jossa taisteluiden todennäköisimpänä ”kenttänä” olisi ollut lähes puuton ja täysin avoin aro. Kiovan sotilaspiiri oli vastannut ennen talvisotaan useista laajoista sotaharjoituksista ja toimintaan avoimessa maastossa oli harjoiteltu useita kertoja. Juuri ennen talvisotaa (vuoden 1939 suurin sotaharjoitus) yksi harjoitus ehdittiin suorittaan Leningradin sotilaspiirin alueella, mutta sekin harjoitus sotilaspiirin eteläosassa. Näin ollen puna-armeijan joukkojen kyky käydä sotaa suomalaisessa metsäisessä ja pikkupiirteisessä maastossa oli sangen kyseenalainen.


text: Puna-armeijan koulutusjärjestelmä poikkesi suomalaisesta melkoisesti. Puna-armeijan ns. kaaderijoukot olivat saaneet suurin piirtein saman tasoisen koulutuksen kuin suomalaiset asevelvollisuusaikanaan. Reserviläisistä kootuissa neuvostodivisioonissa suuri osa miehistöstä oli saanut vain kuukauden-kahden mittaisen peruskoulutuksen ns. territoriaalijoukoissa, joten niiden koulutustasoa voinee pitää melko vaatimattomana.


text: Suomalaiset joukot olivat puna-armeijan joukoista poiketen koulutettu nimenomaan toimimaan suomalaisen maaston mukaisissa olosuhteissa. Lisäksi suomalaiset joukot olivat tottuneet säilyttämään toimintakykynsä myös alueen kulloisissa sääolosuhteissa (pakkasen laskiessa talviolosuhteissa jopa alle -40 asteeseen)


text: Osa puna-armeijan divisioonien komentajista oli mitä ilmeisimmin saanut kokemukseensa nähden selvästi liian suuren vastuun joukkojen johtamisessa. Tämä tosiasia liittyy Stalinin vainoihin (puhdistuksiin), jossa suuri määrä sotilasjohtoa ja -komentajia joutui joko teloitetuksi tai siirretyksi työleirille esimerkiksi Siperiaan.


text: Suomalaiset korkeammat upseerit olivat taas muun muassa jääkäriliikkeen tai tsaarinaikaisen Venäjän sotilasorganisaatioiden sekä sisällisodan koulimia upseereja, joilla oli käytännön kokemusta sotatoimien johtamisesta. Myös alemmalla johtamistasolla oli kokeneita upseereja. Merkittävimpänä haittana oli sotaa edeltävän ajan säästösyistä vähäiseksi jääneet yhtymätason sotaharjoitukset. Tämä ongelma näkyi muun muassa joulukuun vastahyökkäyksessä siten, että esimerkiksi siirtymisaikataulut oli laadittu liian kireiksi ja suuri osa joukoista pääsi mukaan hyökkäykseen vasta kohtuuttoman pitkän ajan kuluttua hyökkäyksen alkamisesta.


text: Neuvostodivisioonissa oli suomalaiseen verrattuna vielä yksi erikoisuus, joka oli divisioonan poliittinen organisaatio politrukkeineen. Poliittisten ohjaajien päätehtävänä oli valistus- ja viihdytystehtävät, mutta heillä oli oikeus osallistua myös joukkojen johtamiseen, joka joissain tapauksissa aiheuttikin sekaannusta joukoissa.


title: Whipper Watson

text: Harry Percival Watson (6. toukokuuta 1923 – 21. marraskuuta 2002) oli kanadalainen jääkiekkoilija, joka edusti 14-vuotisella urallaan National Hockey Leaguessa Brooklyn Americansia, Detroit Red Wingsiä, Toronto Maple Leafsia ja Chicago Blackhawksia. Vasen laitahyökkääjä Watson voitti viidesti Stanley Cupin.


title: Tuotantofunktio

text: Tuotantofunktio kuvaa tuotannossa tuotantopanosten ja niillä aikaansaatavan tuotoksen välistä suhdetta. Tarkastelun kohteena voi olla tuotantoprosessi, yritys, toimiala tai koko kansantalous. Tuotantofunktio määräytyy tuotannossa käytetyn tekniikan perusteella. Mikä tahansa parannus teknologiassa kuten paremmat koneet, laitteet ja materiaalit, henkilöstön osaamisen lisääntyminen tai tuotannon uudelleenjärjestely tulostuvat uutena tuotantofunktiona. (Hirschey et al. 1995, 414) Tuotantofunktio on tärkeä tuotannon kilpailukyvylle ja sillä on suuri merkitys taloudellisen kasvun ja sen aikaansaaman hyvinvoinnin tutkimuksessa.


title: Tuotantofunktio

text: Sitä tapaa ja osaamista, jolla tuotantopanokset yhdistellään tuotannossa tuotoksen aikaansaamiseksi, kutsutaan teknologiaksi. Teknologia tarkoittaa yleisesti tuotanto-osaamista ja tuotannossa käytettyjä välineitä. Teknologia voidaan kuvata matemaattisesti tuotantofunktion avulla. Se kuvaa erilaisten panosyhdistelmien ja tuotoksen välistä riippuvuutta. Tuotantopanosten hintasuhteet vaikuttavat siihen, missä suhteessa niitä käytetään, koska tavoitteena on päästä taloudellisesti hyvään tulokseen. Yritys voi kehittää teknologiaa investoimalla, parantamalla koneita ja laitteita tai hankkimalla uusia. Tärkeä tekijä tuotantofunktiossa on henkilöstön osaaminen eli se tietotaito, jolla tuotantopanokset yhdistellään tuotannossa. (Saari 2006)


title: Tuotantofunktio

text: Tuotantoprosessissa tuotantopanoksia muunnetaan hyödykkeiksi eli tuotannon tuotoksiksi. Yrityksen käytössä oleva teknologia määrää, kuinka tämä muunnos tapahtuu. Tuotantofunktio on tuotantoteorian keskeinen malli, matemaattinen malli, joka kuvaa tuotannon tuloksen eli tuotoksen riippuvuutta tuotantopanoksista. Tuotantofunktio kuvataan seuraavalla kaavalla:


title: Tuotantofunktio

text: "Tuotos = f ( X , X ,… X )"


title: Tuotantofunktio

text: missä: X = tuotantopanoksen i käytön määrä, f = tuotoksen riippuvuutta tuotantopanoksista kuvaava funktio.


title: Tuotantofunktio

text: Yksinkertaisen esimerkin avulla voidaan kuvata tuotantoteorian peruskäsitteet tuotantofunktio, rajatuotos, tuottavuus. Havainnollisuus saavutetaan, kun tuotanto oletetaan hyvin yksinkertaiseksi. Tästä syystä oletetaan, että tuotannossa käytetään vain yhtä tuotantopanosta X ja tuotoksen määrää mitataan yhdellä yhteismitallisella suureella Q. Näiden suureiden avulla voidaan ilmaista tuotantofunktio (sarakkeiden 1 ja 2 välinen riippuvuus), rajatuotos (sarake 3) ja keskimääräinen tuottavuus (sarake 4).


title: Tuotantofunktio

text: Tämän yksinkertaisen esimerkin perusteella voidaan havainnollistaa minkälaisia muotoja tuotantofunktio voi saada. Oletetaan, että taulukon luvut kuvaavat henkilömäärän (tuotantopanos X) ja tuotoksen (Q) välistä riippuvuutta pienessä ravintolassa ja tarkastellaan sitä, mitä yhden panosyksikön (henkilön) lisäyksellä saadaan aikaan. Tätä yhden panosyksikön lisäyksellä aikaansaatua tuotoksen lisäystä kutsutaan rajatuotokseksi. Pääoman määrä oletetaan tarkastelussa kiinteäksi, eli ravintolan kalustus, laitteet ja asiakaspaikkojen määrä pysyvät muuttumattomana. Kun yksi henkilö hoitaa kaikki ravintolan toiminnot eli hankinnat, keittiön, salin ja markkinoinnin on tuotos 12. Henkilömäärän lisääminen kahteen kasvattaa tuotosta 16 yksiköllä ja kolmannen henkilön mukaantulo kasvattaa tuotosta 20 yksiköllä. Huomataan, että tuotos kasvaa suhteellisesti enemmän kuin panoksia lisätään suhteellisesti. Rajatuotos eli yhdellä panosyksikön lisäyksellä saadaan aikaan tuotoksen kasvu, joka on suhteellisesti suurempi kuin panoksen suhteellinen lisäys. Kysymys on kasvavasta tuotoksesta ja esimerkkitapauksessa selitys on lisähenkilöiden välillä tapahtuvassa erikoistumisessa ja työnjaossa. (Rajasuureista käytetään myös monikkomuotoa rajatuotot, kasvavat, vähenevät ja negatiiviset tuotot).


title: Tuotantofunktio

text: Kun henkilömäärää edelleen lisätään, tuotos jatkaa kasvuaan, mutta ei enää yhtä nopeasti kuin edellisessä vaiheessa. Tuotoksen suhteellinen kasvu on pienempi kuin henkilömäärän suhteellinen kasvu. Käytännössä tämä tarkoittaa, että parhaat erikoistumisen ja työnjaon mahdollisuudet on jo käytetty kolmen henkilön välisessä yhteistyössä ja henkilömäärää lisättäessä joudutaan tyytymään vähemmän vaikuttaviin erikoistumisen ja työnjaon keinoihin. Tällöin ollaan tuotantofunktiolla vähenevän tuotoksen alueella, joka ulottuu siihen asti, kun henkilömäärä on seitsemän.


title: Tuotantofunktio

text: Kun henkilömäärää tästä vielä lisätään, erikoistumista ja työnjakoa ei voida enää hyödyntää vaan käy päinvastoin. Toiminnan sujuvuus vähenee ja sähläys lisääntyy johtaen alenevaan tuotokseen. Henkilömäärän lisäys johtaa siis negatiiviseen tuotokseen, mistä syystä toimintaa ei kannata laajentaa vain henkilöstön määrää lisäämällä. Jos kysyntää on riittävästi suuremmalle tuotannolle, olisi tällaisessa tapauksessa lisättävä myös muiden tuotantovälineiden määrää, jotta tuotannon lisääminen olisi taloudellisesti järkevä. Olisi siis muutettava tuotantofunktiota investoimalla tai muuten tuotantotoimintaa kehittämällä.(Saari 2006)


title: Tuotantofunktio

text: Oheisessa kuvassa on tuotantofunktio esitetty graafisena. Panoksen yhden yksikön lisäystä vastaava tuotoksen lisäys on rajatuotos. Rajatuotos on tuotantofunktion tangentti ja kertoo siis tuotoksen kasvun tai vähenemisen nopeuden yhtä panosyksikköä kohden. Kuvassa voidaan havainnollistaa kolmen erilaisen rajatuotoksen aluetta. Kun ollaan panoskäytön määrässä alueella 1–3, ollaan kasvavan tuotoksen alueella, koska tuotos kasvaa suhteellisesti nopeammin kuin panosmäärää. Kun panosmäärää kasvatetaan yli kolmen, tuotosmäärän kasvu alkaa vähetä kutakin lisäpanostuksen yksikköä kohti. Panosmäärän alueella 3–7 ollaan vähenevän tuotoksen alueella. Lopulta tuotos alkaa vähentyä panosmäärän kasvaessa seitsemästä eteenpäin. Tällöin ollaan negatiivisen tuotoksen alueella.


title: Tuotantofunktio

text: Oheinen kuva esittää keskimääräisen tuottavuuden ja rajatuotoksen kehityksen panosmäärän funktiona. Kuvista voidaan havaita miten rajatuotos ja keskimääräinen tuottavuus käyttäytyvät erilaisilla rajatuotoksen alueilla. Kasvavan tuotoksen alueella tuotoksen kasvu on suurempi kuin yhden panosyksikön kasvu ja sen seurauksena sekä tuottavuus että rajatuotos kasvavat. Kun siirrytään vähenevän tuotoksen alueella sekä keskimääräinen tuottavuus että rajatuotos vähenevät. Rajatuotos muuttuu negatiiviseksi, kun siirrytään negatiivisen tuotoksen alueella.


title: Tuotantofunktio

text:
Vähenevän rajatuotoksen oletuksella tarkoitetaan ilmiötä, jossa yhden tuotannontekijän lisääminen muiden tuotannontekijöiden pysyessä muuttumattomina lisää kokonaistuotosta, mutta aina vain vähemmän ja vähemmän. Tämä havainto johtaa päättelyyn, että järkevä tuotannon kasvu pitää toteuttaa useampaa kuin yhtä tuotannontekijää lisäämällä. Voidaan päätellä, että mahdollisimman hyvään taloudelliseen tulokseen tähtäävässä tuotannossa panosmäärää kannattaa kasvattaa niin kauan kuin rajatuotoksen arvo on suurempi kuin sen aikaansaamiseen tarvittavan panoksen arvo. Käytännön päätöstilanteissa tämä tarkastelu suoritetaan esimerkiksi siten, että ns. marginaalierien myynnissä edellytetään tuottojen olevan muuttuvia kustannuksia suuremmat.
Vähenevän rajatuotoksen oletus ei välttämättä päde käytännön tilanteissa, koska siihen sisältyy pelkistäviä ehtoja. Ensinnäkin oletetaan, että teknistä kehitystä ei toteudu. Oletus ei päde, jos kaikkien panosten määrää muutetaan tai käytetään uusia panosten yhdistelmiä. Koska tuotannossa usein on kysymys uusien parempien panosyhdistelmien etsimisestä, pitäisi rajatuotosta pystyä tarkastelemaan muuttuvan panosyhdistelmän suhteen, jotta tarkastelu vastaisi käytännön päätöstilannetta.


title: Tuotantofunktio

text: Tuotantofunktion avulla voidaan yksinkertaisesti kuvata taloudellisen kasvun mekanismia. Taloudellinen kasvu on taloudellisen yhteisön aikaansaaman tuotannon lisäys. Se ilmaistaan tavallisesti vuotuisena kasvuprosenttina, joka kuvaa (reaalisen) kansantuotteen kasvua. Taloudellinen kasvu syntyy kahden tekijän vaikutuksesta niin että voidaan puhua kasvun komponenteista. Nämä komponentit ovat tuotantopanosten lisäys ja tuottavuuden lisäys.


title: Tuotantofunktio

text: Oheinen kuva esittää taloudellisen kasvutapahtuman. Mittasuhteita on liioiteltu, jotta kuvaus olisi havainnollinen. Tarkastellaan tapahtumia peräkkäisinä jaksoina yksi ja kaksi. Huomataan, että tuotanto on kasvanut arvosta T1 arvoon T2. Taloudellinen kasvu on absoluuttisesti mitattuna T2-T1 ja suhteellisesti ilmaistuna (T2-T1)/T1. Samaan aikaan on mitattu tuotantopanosten käytön lisäys arvosta P1 arvoon P2. Kummallekin jaksolle voidaan piirtää tuotantofunktiot, origon kautta kulkevat suorat, jotka tässä on nimetty jaksojen mukaisesti numeroilla yksi ja kaksi. Tuotoksen kasvussa voidaan erottaa kasvun kaksi komponenttia; tuotantopanosten lisäyksestä aiheutunut kasvu ja tuottavuuden lisäyksestä aiheutunut kasvu. Panosmäärän lisäyksestä aiheutunut kasvu määräytyy liikuttaessa tuotantofunktiolla tuotantopanosten lisäyksen verran eli arvosta P1 arvoon P2. Panosmäärän lisäyksestä aiheutuneelle kasvulle on ominaista, että tuotoksen ja panoksen suhde pysyy muuttumattomana. Tuottavuuden lisäys merkitsee tuotantofunktion siirtymää ja samalla tuotos/panos-suhteen muuttumista. Tuotantofunktion siirtymää vastaava tuotoksen kasvu on siis tuottavuuskasvun aiheuttamaa.


title: Tuotantofunktio

text: Tuotantofunktion muotoon vaikuttaa tuotannon ala ja tarkasteltavan ajanjakson pituus. Tuotannontekijät voivat olla korvattavissa toisillaan ja korvautuvuuden aste voi olla hyvinkin erilainen eri tuotannon aloilla. Tuotannontekijän korvautuminen, substituutio (factor substitution) edellyttää, että tuotannontekijä on teknisesti korvattavissa toisella tuotannontekijällä. Jos substituutio on teknisesti mahdollista, tuotannontekijän hinta/laatusuhteen muutos antaa tuottajalle taloudellisen motiivin substituution toteuttamiseen. Tyypillinen esimerkki substituutiosta on työpanoksen korvaaminen pääomapanoksella. Kun työn hinta nousee suhteessa enemmän kuin pääoman hinta, tai kun pääoman laatu paranee esimerkiksi nopean teknisen kehityksen ansiosta, on tuottajalla intressi korvata työpanosta pääomalla eli automatisoida tuotantoa. Havaintoesimerkki tällaisesta kehityksestä on 1990-luvun pankkisektori, jossa perinteistä työpanosta on korvattu koneilla ja tietotekniikalla. Maksut, jotka aiemmin hoidettiin pankin tiskillä, suoritetaan kotoa tai toimistosta Internetin avulla.


title: Tuotantofunktio

text: Missä määrin tuotannontekijä voidaan korvata toisella tuotannontekijällä, riippuu tuotantoprosessin luonteesta ja tarkasteltavan ajanjakson pituudesta. Joissakin tuotantoprosesseissa tuotantopanosten keskinäiset määräsuhteet on kiinteästi määritelty kuten esimerkiksi lääkkeissä. Lääkkeen aineosien keskinäiset suhteet ovat aina samat riippumatta siitä kuinka paljon lääkettä valmistetaan. Jos näistä määräsuhteista poiketaan, on kysymyksessä toinen tuote. Joissakin tuotantoprosesseissa voi esiintyä merkittävää korvautumista. Öljynjalostamo voi helposti käyttää hyvinkin erilaisia raakaöljyjä ja kaasuja ilman että valmistettavien tuotteiden spesifikaatiot muuttuvat. Erilaiset raaka-aineyhdistelmät johtavat tisleiden erilaiseen määrälliseen saantoon. Lähes täydellistä substituutiota esiintyy esimerkiksi voimalaitoksessa, joka voi tuottaa energiaa pelkästään hiilellä tai öljyllä tai millä tahansa niiden yhdistelmällä. (Saari 2006)


title: Tuotantofunktio

text:
Tuotantoteoriassa esitetään tuotantofunktion erilaisia perustyyppejä lähinnä sen mukaan, mitä oletuksia voidaan tehdä tuotannontekijöiden korvattavuudesta. Vanhin A-tyyppinen tuotantoteoria on peräisin 1700-luvulta. Tässä teoriassa tunnusomaista on, että kaikki tuotannontekijät voivat korvata toisiaan. B-tyyppisessä tuotanto¬teoriassa lähtökohtana on havainto, että nykyaikaisessa teollisuudessa on tyypillistä kiinteät määrälliset suhteet tuotannontekijöiden välillä ja siten vain rajoitettu korvautuminen on mahdollista. C-tyyppinen tuotantoteoria, joka tunnetaan kehittäjänsä mukaan myös Heinen tuotantoteoriana, on synteesi A- ja B-tyyppisistä tuotantoteorioista, jotka ovat monessa suhteessa toistensa vastakohtia. Molemmat tyypit ovat mahdollisia Heinen tuotantoteoriassa. Tuotannon alasta riippuu, kumpi tyypeistä on hallitseva. (Vehmanen ym. 1998)
Tuotantofunktion A, B ja C-tyypit edustavat tavallaan tuotantofunktion perustyyppejä tuotannontekijöiden korvattavuuden suhteen. Käytännössä kussakin tuotantoyksikössä on sille ominainen tuotantofunktio eikä sen käyttäytymistä voi selvittää muuten kuin tapauskohtaisesti mittaamalla. Käytännössä tietyn tuotannon tuotantofunktion käyt¬täytymisen selvittäminen on ollut vaikea, ellei mahdoton tehtävä. Kuitenkin ilmiö on erittäin tärkeä tuotannon menestyksen kannalta ja tästä syystä yritykset etsivät jatku¬vasti uusia parempia tuotannontekijöiden yhdistelmiä. Kannustimena toimivat tuotan¬nontekijöiden suhteelliset hinnat ja ennen kaikkea niiden muutokset.
Tuotannontekijöiden korvautuminen on sidoksissa tarkasteltavan ajanjakson pituuteen. Tuotannontekijöiden korvattavuus lisääntyy, kun tarkastelun aikaväliä lisätään. Pidemmällä aikavälillä erityisesti pääomalla ja osaamisella voidaan korvata muita panoksia. Yrityksen laskentatoimessa asia ilmaistaan toteamalla, että pitkällä aikavälillä kiinteätkin kustannukset ovat muuttuvia. (Vehmanen ym. 1998)


title: Tuotantofunktio

text: Makrotalouden kasvututkimuksissa viitataan yleensä kahteen erilaiseen tuotantofunktioon, jotka ovat saanet nimensä kehittäjänsä mukaan. Cobb-Douglas-tuotantofunktiossa tuotantopanosten korvattavuus muuttuu käytettyjen panosten määrän muuttuessa. Panosta lisättäessä sillä on yhä vaikeampi korvata niukemmaksi käyvää panosta. Leontief-tuotantofunktiossa tuotoksen kasvattamiseksi täytyy panoksia lisätä kiinteässä suhteessa. Tuotantopanokset eivät siis ole keskenään korvattavissa.


title: Centro Surin provinssi

text: Centro Surin provinssi () on yksi Päiväntasaajan Guinean seitsemästä provinssista. Se sijaitsee mantereella Río Munin alueen keskellä. Provinssin pääkaupunki on Evinayong. Muita merkittäviä kaupunkeja ovat Akurenam ja Niefang. Provinssin asukasluku oli 125 856 vuonna 2001.


title: Centro Surin provinssi

text: Centro Sur jakautuu viiteen kuntaan, jotka ovat:


title: Junttila

text: Junttila on suomenkielinen sukunimi. Tunnettuja nimenkantajia ovat:


title: Abo

text: Abo tai ABO voi viitata jonkin seuraavista:


title: Nikolai II:n kaukoidän kiertomatka

text: Nikolai II:n kaukoidän kiertomatka tapahtui vuosina 1890–1891, jolloin Venäjän keisarikunnan kruununprinssi, tuleva tsaari Nikolai II kiersi ympäri kaukoitää. Matka oli pituudeltaan 51 000 km, josta Nikolai matkusti 15 000 km rautateitse ja 22 000 km vesitse. Japanissa Nikolai yritettiin murhata Ōtsun kaupungissa.


title: Nikolai II:n kaukoidän kiertomatka

text: Nikolain isä tsaari Aleksanteri III oli päättänyt rakentaa rautatien Siperian halki, ja hän lähetti poikansa Nikolain rakennustöiden avajaisiin Vladivostokiin.


title: Nikolai II:n kaukoidän kiertomatka

text: 23. lokakuuta kirkonmenojen jälkeen Nikolai lähti Hatsinasta junalla Wienin kautta Triesteen, josta Aasian matka "Pamjat Azova" -laivalla alkoi. Reitti oli tarkoin suunniteltu, sillä Ottomaanien valtakunta ei sallinut kruununprinssin matkustaa Bosporinsalmen ja Dardanellien läpi.


title: Nikolai II:n kaukoidän kiertomatka

text:
Triestestä matka jatkui Pireukseen, Kreikkaan, jossa Nikolai tapasi kummitätinsä, kuningas Yrjö I:n vaimon Olga Konstantinovnan. Kruununprinssi Georgios liittyi serkkunsa matkaseurueeseen.
Kreikasta Nikolai jatkoi Port Saidiin, Egyptiin, josta teki matkan Niiliin yläjuoksulle Assuaniin. Egyptistä matka eteni Suezin kanavan kautta Adeniin ja edelleen Bombayhin, jonne saavuttiin 11. joulukuuta. Nikolai aloitti pitkän Intian-matkan, joka päättyi Colomboon, Ceyloniin. Intiassa ollessaan Nikolai vieraili Taj Mahalissa ja Harmandir Sahibin kultaisessa temppelissä. Matkalla hän osti intialaisia taide-esineitä, jotka päätyivät myöhemmin Venäjän museoihin.


title: Nikolai II:n kaukoidän kiertomatka

text: Lähdettyään Ceylonista 31. tammikuuta Nikolai matkasi Singaporeen, Hollannin Itä-Intiaan Jaavalle ja Siamin pääkaupunkiin Bangkokiin.


title: Nikolai II:n kaukoidän kiertomatka

text: Siamissa Nikolai vietti viikon päivät kuningas Rama V:n kunniavieraana. Nikolai sai Siamin kuninkaalta arvokkaita lahjoja ja paikallisia taidekäsitöitä.


title: Nikolai II:n kaukoidän kiertomatka

text: 13. maaliskuuta Nikolai saapui Nankingiin, jossa hän vieraili kiinalaisella teeplantaasilla ja silkkitehtaassa.


title: Nikolai II:n kaukoidän kiertomatka

text: 15. huhtikuuta 1891 Nikolain kuuden laivan saattue saapui Japaniin Kagoshimaan. Sieltä seurue matkusti Nagasakin ja Kōben kautta Kiotoon, jossa oli määrä tavata prinssi Arisugawa Takahito.


title: Nikolai II:n kaukoidän kiertomatka

text: Nikolain matka Japaniin oli yksi tärkeimmistä valtiovierailuista Japanin historiassa. Venäjän keisarikunta oli laajentunut kaukoitään, ja Japanin hallitus halusi pitää hyvät suhteet luoteiseen naapuriinsa. Tsarevitš Nikolai osoitti kiinnostusta japanilaista kulttuuria ja perinteitä kohtaan. Häntä viehättivät japanilainen taide ja puutyöt. Nikolai otti perinteisen japanilaisen tatuoinnin ja sai koristeellisen hiusneulan paikalliselta tytöltä.


title: Nikolai II:n kaukoidän kiertomatka

text: 29. huhtikuuta matkalla Ōtsusta Kiotoon muuan poliisi nimeltään Tsuda Sanzō yritti iskeä Nikolaita miekalla (Ōtsun välikohtaus).


title: Nikolai II:n kaukoidän kiertomatka

text: 7. toukokuuta Nikolai lähti Kōbesta saapuen neljä päivää myöhemmin Vladivostokiin. Kaupungissa hän avasi Siperian rautatien Kaukoidän osuuden rakennustyöt. Matkan virallinen osuus oli päättynyt, ja Nikolai palasi Pietariin.


title: Masuunikaasu

text: Masuunikaasu on raudan valmistuksessa masuunista purkautuvaa häkäpitoista kaasua. Sitä käytetään yleensä polttoaineena rautatehtaalla. Kaasun lämpöarvo on vähäinen, mutta suurissa volyymeissä se on arvokas polttoaine. Sisältämänsä hiilimonoksidin vuoksi se on myrkyllistä.


title: Masuunikaasu

text: Kaasu muodostuu masuunissa rautamalmin yhteyteen syötetystä koksista ja kalkkikivestä niiden reagoidessa puhallusilman hapen kanssa hiilimonoksidiksi. Hiilimonoksidi pelkistää rautamalmin raudaksi, mutta suuri osa hiilimonoksidista jää reagoimatta ja purkautuu ulos masuunista. Masuunikaasu otetaan masuunin huipulta talteen, se pestään ja siitä poistetaan pienhiukkaset. Tämän jälkeen se poltetaan Cowper-uunissa hiilidioksidiksi. Palamisreaktiossa kaasu luovuttaa lämpöenergiansa Cowper-uunin lämmönvaraajaharkkoihin, joita puolestaan käytetään masuunin puhallusilman esilämmittämiseen.


title: Masuunikaasu

text: Masuunikaasulla on 1800-luvulla pyöritetty kaasumoottoreita, ja sitä on käytetty myös Siemens-Martin -uunin polttokammioissa uunin kuumentamiseen.


title: Zurab Khizanišvili

text: Zurab Khizanišvili (, s. 6. lokakuuta 1981 Tbilisi, Georgia) on georgialainen jalkapalloilija, pelipaikaltaan puolustaja. Hän pelaa Dynamo Tbilisissä. Hän pelasi pitkään Englannin valioliigan Blackburn Roversissa ja on ollut Georgian maajoukkueen vakiokalustoa.


title: John George Children

text: John George Children (18. toukokuuta 1777 – 1. tammikuuta 1852 Halstead, Kent) oli brittiläinen kemisti, mineralogi ja eläintieteilijä.


title: John George Children

text: Children opiskeli Queens’ Collegessa Cambridgessa. Vuonna 1822 hän työskenteli kirjastonhoitajana British Museumin muinaisesineiden osastolla, kun hänet osoitettiin luonnonhistoriallisen osaston apulaisintendentin virkaan William Elford Leachin jälkeen. Valinta oli kiistanalainen, sillä Children ei ollut niin pätevä virkaan kuin toinen ehdokas, William Swainson. Kun luonnonhistoriallinen osasto jaettiin vuonna 1837 kolmeen osastoon, Childrenistä tuli eläintieteen osaston intendentti. Hän vetäytyi eläkkeelle 1840 ja hänen seuraajakseen nimettiin John Edward Gray.


title: John George Children

text: Children pääsi Royal Societyn jäseneksi vuonna 1807 ja hän toimi seuran sihteerinä 1826 ja 1830–1837. Vuonna 1833 hän oli perustamassa Lontoon kuninkaallista hyönteistieteellistä seuraa (Royal Entomological Society of London).


title: John George Children

text: Hänen tyttärensä Anna Atkins oli kasvitieteilijä.


title: John George Children

text: Children nimesi linnuista muun muassa hietikkofrankoliinin ("Pternistis clappertoni", nykyisin "Francolinus clappertoni"). Hänen kunniakseen on nimetty pytonlaji ("Antaresia childreni") ja mineraali (childreniitti).


title: Sorokka (päähine)

text: Sorokka on karjalainen kansallispuvun päähine.


title: Sorokka (päähine)

text: Se on karjalainen ortodoksivaimojen huivimainen valkea pellavapalttinainen päähine, jonka otsamus on kirjottu tai reikäompelein koristettu. Sorokka on suomeksi harakka.


title: Sorokka (päähine)

text: Karjalaisiin tapoihin kuului että äiti ja anoppi kietoivat sorokan yhdessä morsiamen päähän vihkitoimituksen lopussa.


title: Sorokka (päähine)

text: Tunnetuin kuva sorokasta on Albert Edelfeltin maalaamassa Larin Parasken muotokuvassa.


title: Litoralin provinssi

text: Litoralin provinssi on Päiväntasaajan Guinean yksi seitsemästä provinssista, joka sijaitsee Guineanlahden rannalla. Se sijaitsee mantereella Río Munin alueella, ja siihen kuuluu myös Corisconlahdella olevat saaret Corisco, Elobey Grande ja Elobey Chico. Provinssin pääkaupunki on Bata.


title: Litoralin provinssi

text: Litoralin provinssi on ainoa Río Munin provinssi, jolla on rantaviivaa. Litoralin rannikolla on mangrovesoita, jonka vuoksi siellä ei ole paljoakaan asutusta. Provinssin asukasluku oli 298 414 vuonna 2001. Ilmasto alueella on trooppisen kostea.


title: Litoralin provinssi

text: Litoralin provinssi jakautuu seitsemään kuntaan:


title: Generaattorikaasu

text: Generaattorikaasu on polttoaineena käytettävä kaasu. Sitä muodostuu kaasugeneraattorissa silloin kun kaasuuntuminen tapahtuu osittain veden vaikutuksesta. Vesi pelkistyy generaattorin kuumuudessa vedyksi, joka nostaa tuntuvasti kaasun lämpöarvoa, sekä parantaa palo-ominaisuuksia. Syötetty vesihöyry jäähdyttää kaasugeneraattoria ja systeemin hyötysuhde nousee huomattavasti verrattuna ilmakaasun valmistukseen. Generaattorista poistuvan kuuman kaasun lämpö käytettiin höyrykattilan kuumennukseen, joten systeemi oli itseään säätelevä.


title: Generaattorikaasu

text: Generaattorikaasu on tunnettu myös nimellä voimakaasu, koska kaasumoottorit käyttivät sitä lähes yksinomaan polttoaineena.


title: Generaattorikaasu

text:
Kaasugeneraattorien polttoaineena käytettiin lähes yksinomaan kivihiiltä, mutta pieniä puulla toimivia on ollut myös laajassa käytössä. Ne tunnetaan paremmin nimellä häkäpönttö.
Häkäpöntöissä vesi tulee puun kosteuden mukana, niissä ei ole erillistä höyrykattilaa, toiseksi puussa on liiaksi vettä kemiallisesti sitoutuneena. Kaikki vesi ei reagoi puukaasuttimissa, vaan jää höyryksi puukaasun sekaan. Jäähdyttimissä höyry poistuu kondenssivetenä.


title: Generaattorikaasu

text: Karburoimalla generaattorikaasua saatiin valokaasuksi kelpaavaa kaasua, jota jaeltiin kaupunkikaasuna. Menetelmä syrjäytyi kivihiilen kuivatislauksen yleistyessä.


title: Generaattorikaasu

text: Nestemäiset polttoaineet ja maakaasu syrjäyttivät generaattorikaasun melko pitkälle. Nykypäivänä käyttö on lisääntymään päin, koska synteettiset biopolttoaineet valmistetaan synteesikaasusta, jota voidaan helposti tuottaa kaasugeneraattoreissa. Mahdollisesti häkäpönttö myös palaa liikennekäyttöön.


title: Bioko Norten provinssi

text: Bioko Norten provinssi on yksi Päiväntasaajan Guinean seitsemästä provinssista. Se sijaitsee Biokon saarella toisen provinssin, Bioko Surin provinssin, kanssa. Bioko Norten provinssi on Päiväntasaajan Guinean tiheiten asuttua aluetta, ja sen pääkaupunki on maan pääkaupunki Malabo. Provinssissa asui 776 km² alueella 231 428 ihmistä vuonna 2001.


title: Bioko Norten provinssi

text: Bioko Norten provinssi jakautuu kolmeen kuntaan:


title: Luettelo televisiosarjan C.S.I. jaksoista

text: Tämä on luettelo televisiosarjan C.S.I. jaksoista.


title: Putkasten kartano

text: Putkaste (, ) on kartano Virossa Hiidenmaan saarella, Käinan entisen kunnan alueella. Kartanon päärakennus on peräisin 1800-luvun alusta, ja se onkin saaren ainoa siltä ajalta peräisin oleva rakennus. Se sijaitsee noin kolme kilometriä itään Käinan keskustasta, ja on nykyisin yksityisomistuksessa. Kartanon tilat ovat huonossa kunnossa neuvostoajan jäljiltä.


title: Putkasten kartano

text: Varhaisimmat maininnan Putkasten kartanosta löytyvät jo vuodelta 1564, jolloin sen omistajana oli Berent Tittfer. Kartano siirtyi De la Gardie -suvun omistukseen vuonna 1620. De la Gardien suku omisti aikoinaan lähes koko Hiidenmaan saaren. Vuosien 1792–1805 välisenä aikana kartano kuului von Ungern-Sternberg -suvulle, jonka jälkeen sen omistus vaihtui Stackelbergin suvulle, jonka hallussa kartano oli aina Viron maareformiin 1919 saakka.


title: Putkasten kartano

text:
Putkasten kartanon päärakennus on kaksikerroksinen, ja tyyliltään se on uusklassinen. Nykyinen päärakennus valmistui vuonna 1812 Peter Stackelbergin ollessa kartanonherrana. Rakennus kärsi vahinkoja tulipalossa 1944, kun natsi-Saksan joukot vetäytyivät saarelta.
Kartanoa korjattiin vuosina 1955–1959 ja sen jälkeen se toimi paikallisen kolhoosin toimistona. Kellariin rakennettiin tuolloin myös sauna.


title: Putkasten kartano

text: Nykyisin kartano on hylätty ja se on varsin huonokuntoinen. Neuvosto-Viron aikana rakennetut uudemmat osat ovat erilaisia, ja pilaavat puiston puoleista julkisivua. Myös kartanon puutarha on pitkään ollut hoitamaton. Vuonna 2007 kevättalvella kartanon suuri tallirakennus tuhoutui tulipalossa.


title: Olympianero

text: Olympianero oli Yle TV2-kanavalla Suomessa kesällä 1996 esitetty olympialaisaiheinen visailuohjelma, jota tehtiin kymmenen jakson verran. Kukin jakso kesti noin puoli tuntia. Ohjelmaa juonsi Olli Keskinen, ja kilpailun tuomarina taustalla istui Suomen urheilutietäjien yhdistyksen puheenjohtaja Erik Relander. Ohjelman tuottivat TV2 ja Sitruuna Ryhmä Ky. Aiemmin TV2:ssa oli esitetty osittain samojen tekijöiden Lätkänero-visailuohjelmaa.


title: Olympianero

text: Olympianerossa oli mukana kymmenen kilpailijaa, ja jokaisessa jaksossa kaksi heistä kilpaili toisiaan vastaan. Kilpailijat oli valittu Suomen urheilutietäjien yhdistyksen jäsenistöstä. Kilpailu käytiin live-yleisön edessä, ja studiossa oli myös nelihenkinen XL-yhtye soittamassa alku-, väli- ja loppusoittoja. Kilpailukysymykset koskivat pääasiassa kesäolympialaisia aikavälillä 1952–1992 ja ne olivat osittain Suomen Urheilukirjaston tietopalvelun, osittain ohjelman tuottajien laatimia.


title: Olympianero

text: Nopeatempoinen kilpailu oli jaettu kahdeksaan osioon:Ohjelman kymmenestä jaksosta viisi ensimmäistä koostui alkueristä. Kustakin viidestä erästä voittaja pääsi jatkoon ja heidän lisäkseen myös eniten pisteitä kerännyt häviäjä. Kolmessa seuraavassa jaksossa käytiin välierät. Loppuotteluun pääsi kaksi eniten pisteitä kerännyttä välierien voittajaa, mutta kolmas välierävoittaja putosi jatkosta. Loppuottelu oli kaksiosainen, ja toisessa osassa jatkettiin suoraan ensimmäisessä osassa kerätyin pistein.


title: Olympianero

text: Olympianeron voittajalle oli luvattu palkinnoksi matka seuraamaan Atlantan kesäolympialaisia, mutta kilpailun voittanut Vesa-Matti Peltola ei ollut halukas lähtemään matkalle vaan vaihtoi palkintonsa televisioon ja videonauhuriin. Muille kilpailijoille ei palkintoja jaettu.


title: Olympianero

text: Ohjelma nauhoitettiin Tampereen Ristimäen studiolla 11.–14. kesäkuuta 1996. Ohjelmaa esitettiin TV2:ssa kolme kertaa viikossa. Ensimmäinen jakso esitettiin 26. kesäkuuta ja viimeinen 18. heinäkuuta.


title: Bioko Surin provinssi

text: Bioko Surin provinssi on yksi Päiväntasaajan Guinean seitsemästä provinssista. Se sijaitsee Biokon saarella Bioko Norten provinssin kanssa. Biokon saaren vuoristoisen etelä- ja keskiosan kattavan provinssin asukasluku oli 29 034 vuonna 2001. Alue on Päiväntasaajan Guinean tärkeimpiä kaakaon ja kahvin tuotantoalueita. Bioko Surin provinssin pääkaupunki on Luba.


title: Bioko Surin provinssi

text: Bioko Surin provinssi jakautuu kahteen kuntaan:


title: Kaasuvalaistus

text: Kaasuvalaistus yleistyi nopeasti kaupunkikaasun käyttöönoton myötä. Alkuun valaisimet olivat pelkkiä kaasusoihtuja, joiden valaisu perustui liekissä hehkuvaan hiileen. Valokaasun täytyi siten sisältää hiilivetyjä, jotka paloivat valaisevalla liekillä.


title: Kaasuvalaistus

text: Kaupunkien keskustoihin ilmestyi nopeasti lyhtypylväitä, joissa paloi kaasuvalo öisin. Syntyi myös ammattikunta, jonka tehtävänä oli sytytellä valot joka ilta. Sittemmin tekniikka kehittyi, sytyttäminen ja sammuttaminen hoidettiin automaattisilla lyhdyillä, jotka reagoivat kaasuverkon paineeseen. Päivisin niissä paloi vain pieni herätystuli. Kunnolla kaasuvalo alkoi loistaa vasta 1800-luvun lopulla hehkusukan keksimisen jälkeen.


title: Kaasuvalaistus

text: Sähkövalo syrjäytti kaasuvalon 1900-luvulla.


title: Kaasuvalaistus

text: Nykyään kaasuvaloa tapaa retkivalaisimissa ja sähköverkon ulottumattomissa.


title: Håkan Nesser

text: Håkan Nesser (s. 21. helmikuuta 1950 Kumla, Ruotsi) on ruotsalainen kirjailija. Alun perin hän on ammatiltaan äidinkielen ja englannin opettaja. Hän on yksi ruotsalaisen rikoskirjallisuuden merkittävimpiä nimiä Henning Mankellin, Liza Marklundin ja Stieg Larssonin ohella.


title: Håkan Nesser

text: Nesserin kymmenosaisen Van Veeteren -rikosromaanisarjan pääosassa esiintyy komisario Van Veeteren. Sarja sijoittuu kuvitteelliseen Maardamin kaupunkiin jonnekin läntiseen Eurooppaan. Van Veeteren -kirjoja on käännetty monille kielille, muun muassa suomeksi.


title: Håkan Nesser

text: Nesserin teoksille on myönnetty lukuisia palkintoja. "Toden ja ilveen verkko" sai Ruotsin dekkariakatemian esikoispalkinnon 1993, "Kaalbringenin kurkunleikkaaja" ja "Syntymämerkki" Vuoden paras dekkari -palkinnon ja "Carambole" vuoden 1999 Lasiavain-palkinnon. Vuonna 2002 Suomen dekkariseura myönsi hänelle ulkomaisen jännityskirjallisuuden kunniakirjan.


title: Håkan Nesser

text: Nesser on kirjoittanut dekkareiden lisäksi myös muita romaaneja. Hänen teostensa pohjalta on tehty useita elokuvia.


title: Håkan Nesser

text: Hän asuu vaimonsa kanssa Lontoossa, mutta on aikeissa palata Ruotsiin. Aiemmin hän on asunut New Yorkissa.


title: Annobónin provinssi

text: Annobónin provinssi () on yksi Päiväntasaajan Guinean seitsemästä provinssista. Se sijaitsee Atlantin valtamerellä erillään muusta Päiväntasaajan Guineasta ja käsittää Annobónin saaren. Provinssin pääkaupunki on saaren pohjoiskärjessä sijaitseva San Antonio de Palé. Annobónin provinssin asukasluku oli vuoden 2001 väestönlaskennassa 5 008, joista kaikki asuivat San Antonio de Paléssa. Trooppisen ja vuoristoisen saaren pääelinkeinoja ovat kalastus ja maanviljely.


title: Annobónin provinssi

text: Annobónin provinssi kuuluu Saarialueeseen (). Provinssi muodostaa yhden samannimisen piirikunnan ja samannimisen kunnan. Provinssissa on kolme ”kylävaltuustoa” (). Provinssin ja piirikunnan hallinnon johdossa ovat kuvernööri sekä Päiväntasaajan Guinean hallituksen edustajat. Presidentti nimittää kuvernöörin viisivuotiskaudelle. Annobónin kuntaa johtaa vaaleilla valittu pormestari, ja kunnan pääasiallisena tehtävänä on toimia valtion ensisijaisena edustajana. Vaaleilla valitaan myös edustajat pieniin ”kylävaltuustoihin”. Kaiken kaikkiaan paikallishallinnon eri organisaatioilla on kuitenkin vain vähän vaikutusvaltaa päätöksenteossa.


title: Aavikkokerttu

text: Aavikkokerttu ("Scotocerca inquieta") on silkkikerttusten heimoon kuuluva varpuslintu ja sukunsa ainoa laji.


title: Aavikkokerttu

text: Linnun pituus on noin 10 cm, josta pyrstöä 3,5 cm. Se painaa 6–10 g. Väritykseltään ja olemukseltaan se muistuttaa priiniaa, mutta aavikkokertun höyhenpuku on yleensä kauttaaltaan vaaleamman hiekanruskea eikä sen pyrstö ole niin pitkä. Olemus on myös peukaloismainen. Sukupuolet ovat samanvärisiä.


title: Aavikkokerttu

text: Aavikkokerttu esiintyy laajalla alueella Pohjois-Afrikassa, Lähi-idässä ja Arabian niemimaalla sekä Keski-Aasiassa Intian rajoille saakka. Laji on paikkalintu. Sen elinalueen koko on 1–10 miljoonaa neliökilometriä ja kanta on elinvoimainen.


title: Aavikkokerttu

text: Elää sekä alavilla mailla että vuoristossa. Laji viihtyy pensaikkoa tai ruohomättäitä kasvavilla autiomailla ja aroilla ja esiintyy usein yhdessä pikkupensaskertun ("Sylvia conspicillata") kanssa.


title: Aavikkokerttu

text: Pesä on matalalla pensaassa tai ruohoston varassa. Se on katettu, ruohoista ja risuista rakennettu ja sisältä untuvilla, karvoilla ja kuiduilla vuorattu. Kulkuaukko, joita on joskus 2 toisen ollessa pakotie, sijaitsee pesän sivussa vallitsevan tuulensuunnan mukaan. Naaras munii 3–7 munaa. Muna painaa keskimäärin 0,96 g. Molemmat emot hautovat yhteensä noin 2 viikkoa. Poikaset lähtevät pesästä 2-viikkoisina, häirittyinä jo aikaisemmin.


title: Aavikkokerttu

text: Syö hyönteisiä ja muita pieniä selkärangattomia sekä talvella siemeniä.


title: Timbaland Presents Shock Value

text: Timbaland Presents Shock Value (lyhennetään usein Shock Value) on yhdysvaltalaisen tuottajan Timbalandin vuonna 2007 julkaistu kolmas studioalbumi.


title: Timbaland Presents Shock Value

text: Albumi sai listamenestystä mm. Australiassa, jossa se oli listaykkösenä. Albumi on myös mm. myynyt Australiassa tuplaplatinaa (140 000 kappaletta), platinaa Kanadassa (100 000), Saksassa (200 000), Sveitsissä (300 000) ja Yhdysvalloissa sekä kultaa Belgiassa (20 000), Itävallassa (15 000) ja Puolassa (10 000). Suomessa se nousi virallisen albumilistan sijalle 31.


title: Timbaland Presents Shock Value

text: Kappaleista ”Give It to Me”, ”The Way I Are”, ”Apologize” ja ”Scream” kuvattiin musiikkivideot.


title: Hehkusukka

text: Hehkusukka on langasta kudottu sukka, joka on imeytetty tietyillä maametallisuoloilla. Perinteisesti on käytetty seosta, jossa on 99 % toriumdioksidia ja 1 % ceriumoksidia. Sukka asetetaan kaasu- tai petrolivalaisimen poltinosaan. Ensimmäisellä käyttökerralla kudoslanka palaa pois ja jättää jälkeensä hennon mineraalirakenteen. Sukka hehkuu luminesenssin vaikutuksesta voimakasta valkoista valoa kuumassa kaasuliekissä. Ilmiö on sama kuin minkä tahansa metallin hehkuminen kuumana. Luminenssissa lämpö virittää atomin tai molekyylin korkeammalle energiatasolle ja viritystilan purkautuessa atomi palaa alemmalle energiatasolle vapauttaen ylimääräisen energian valokvanttina. Polttamaton hehkusukka on pehmeä ja joustava, kuten tekstiili, mutta poltettuna hehkusukasta tulee jäykkä ja erittäin hauras ja se hajoaa pienestäkin kosketuksesta.


title: Hehkusukka

text: Torium ja sen oksidi ovat radioaktiivisia. Toriumoksidilla on korkein sulamispiste kaikista tunnetuista oksideista, 3390 °C. Radioaktiivisuuden takia, hehkusukat pyritään nykyään valmistamaan ilman toriumia. Esimerkiksi Petromaxin hehkusukat ovat nykyään ei-radioaktiivisia. Toriumpitoisetkaan hehkusukat eivät ole terveydelle haitallisia oikein käsiteltynä. Torium hajoaa alfasäteilyllä, joka on erittäin huonosti läpäisevää säteilyä ja pysähtyy jo lyhdyn lasiin tai ihmisen ihoon, eikä se etene ilmassakaan kuin muutamia senttimetrejä. Toriumpitoinen hehkusukka on haitallinen vain mikäli toriumia pääsee kehon sisään esimerkiksi hengitettäessä tomua, joka irtoaa poltetusta ja rikkoutuneesta hehkusukasta.


title: Hehkusukka

text: Hehkusukan kehitti Carl Auer von Welsbach keksimäänsä kaasulyhtyä varten. Tämä mullisti kaasuvalaistuksen tehon 1800-luvun lopulla. Nykyään kaasuvalaistus on harvinainen, mutta harvoissa kaasuvalolaitteissa käytetään lähes poikkeuksetta hehkusukkaa. Muun muassa armeijasta tutut Tilley-lyhdyt käyttävät hehkusukkaa.


title: Vesikaasu

text: Vesikaasu on vetypitoinen kaasu, jota tuotetaan erityisessä kaasugeneraattorissa. Polttoaineena on yleensä kivihiili.


title: Vesikaasu

text: Kaasugeneraattoriin puhalletaan ensin ilmaa, jolloin hiili kuumenee voimakkaaseen hehkuun, sitten ilmapuhallus lopetetaan ja puhalletaan tulistettua höyryä. Kun hiilikerros on jäähtynyt, se kuumennetaan uudelleen uudella ilmapuhallusjaksolla. Näin jaksoittain puhaltaen saadaan kahta erilaista kaasua aikaiseksi: laihaa ilmakaasua, joka käytetään höyrykattilan lämmitykseen, sekä vesikaasua. Generaattoriin liittyvissä putkistoissa on venttiilit joilla kaasut saadaan eri puhallusvaiheissa johdettua erilleen.


title: Vesikaasu

text: Vesikaasu muodostuu vesikaasureaktion seurauksena ja sisältää noin puolet vetyä toisen puolen ollessa häkää. Kaasun lämpöarvo on korkea, koska se ei sisällä juurikaan palamattomia osia, kuten typpeä. Vesikaasureaktio on reaktio C + HO → H + CO jossa vesi reagoi hiilen kanssa muodostaen vetyä tuhannen asteen yläpuolella. Vesikaasun toinen reaktio CO + HO → CO + H tapahtuu neljänsadan asteen tietämillä katalyytin (esimerkiksi rauta) avittamana. Reaktiot ovat tärkeitä muun muassa synteettisten biopolttoaineiden valmistamisessa. Kaasu palaa sinisellä kuumalla liekillä ja soveltuu vaikka lasinpuhallustöihin. Kaasu voidaan myös konvertoida melko puhtaaksi vetykaasuksi.


title: Catherine Schell

text: Katherina Freiin Schell von Bauschlott (s. 17. heinäkuuta 1944 Budapest) on unkarilaissyntyinen näyttelijä. Hän tuli tunnetuksi 1960- ja 1970-luvulla televisiorooleistaan brittiläisissä sarjoissa.


title: Catherine Schell

text: Schellin vanhemmat olivat paroni Paul Schell von Bauschlott ja kreivitär Katharina Maria Etelka Georgina Elisabeth Teleki de Szék. Toisen maailmansodan aikana natsit takavarikoivat perheen maat ja Schellit asuivat köyhyydessä muutaman vuoden. Vuonna 1950 he muuttivat Yhdysvaltoihin, jossa Schell kävi luostarikoulua. Vuonna 1957 perhe muutti Müncheniin, missä Schell opiskeli näyttelemistä Falconberg Schoolissa. Hän esiintyi ensimmäisessä elokuvassaan, "Lana - Königin der Amazonen", vuonna 1964. Vuonna 1968 Schell meni naimisiin näyttelijä William Marlowen kanssa. Avioliitto päättyi vuonna 1977. Vuonna 1982 Schell nai ohjaaja Bill Haysin ja pari pysyi yhdessä miehen kuolemaan asti vuonna 2006. Schell päätti näyttelijänuransa 1990-luvulla ja alkoi johtaa pientä hotellia Ranskassa.


title: Catherine Schell

text: Vuonna 1968 Schell esiintyi elokuvassa "The Amsterdam Affair", minkä jälkeen hän muutti Lontooseen. Schellillä oli rooli George Lazenbyn James Bond -elokuvassa "Hänen majesteettinsa salaisessa palveluksessa". Niihin aikoihin hän esiintyi nimellä Catherine von Schell. Ensimmäinen Catherine Schell -nimellä tehty rooli oli televisioelokuvassa "Madame Sin", jossa esiintyi myös Bette Davis. Vuonna 1975 Schell esiintyi Lady Claudine Littonin roolissa elokuvassa "Vaaleanpunaisen pantterin paluu".


title: Catherine Schell

text: Vuonna 1975 Schellillä oli yksittäinen rooli brittiläisen televisiosarjan "Avaruusasema Alfa" ensimmäisen kauden jaksossa ”Guardian of Piri”. Toisella kaudella hänestä tehtiin yksi päänäyttelijöistä. Hän esitti Mayaa, joka oli kotoisin planeetta Psychonilta. Alfan jälkeen hän vieraili useissa sarjoissa kuten "Doctor Who", "Bergerac" ja "Lovejoy".


title: Robert Trivers

text:
Robert L. Trivers (s. 19. helmikuuta 1943) on amerikkalainen evoluutiobiologi ja sosiobiologi, joka tunnetaan resiprookkista altruismia (1971), parentaalista investointia (1972) sekä
vanhemman ja jälkeläisen välistä konfliktia (1974) koskevista teorioistaan.
Trivers on yksi vaikutusvaltaisimmista elossa olevista evoluutioteoreetikoista George C. Williamsin ohella.


title: Robert Trivers

text: Trivers sai vuonna 2007 biotieteiden Crafood-palkinnon (Crafood Prize).


title: Martin Weiss

text: Martin Gottfried Weiss (3. kesäkuuta 1905 Weiden – 29. toukokuuta 1946) oli SS-upseeri ja Dachaun keskitysleirin komendantti 1945.


title: Martin Weiss

text: Weiss meni Dachaun keskitysleirille vuonna 1933. Weiss oli ensin vartiomies ja palveli sittemmin leirin esikunnassa yleten Hauptsturmführeriksi. Toisen maailmansodan alettua hänet siirrettiin vuonna 1940 Neuengammen leirin johtajaksi ja sen jälkeen Dachauhun vuonna 1942. Weiss toimi myös Liettuan Vilnassa juutalaisten tuhoamiseen erikoistuneen turvallisuuspoliisiyksikön johdossa. Vuonna 1943 hänestä tuli Maidanekin leirin johtaja. Sodan jälkeen Weiss tuomittiin oikeudenkäynnissä kuolemaan sotarikoksista ja teloitettiin toukokuussa 1946.


title: Viiksimarakatti

text: Viiksimarakatti ("Cercopithecus cephus") on vanhan maailman häntäapinoihin kuuluva kädellinen.


title: Viiksimarakatti

text: Viiksimarakattia tavataan Gabonissa, Kongossa, Etelä-Kamerunissa, Päiväntasaajan Guineassa, Keski-Afrikan tasavallan kaakkoisosassa ja Luoteis-Angolassa.


title: Viiksimarakatti

text: Sen kasvot ovat siniset ja ylähuuli on valkoinen, ja suun molemmilla puolilla on viiksiä muistuttavia tummia karvoja. Sen ruumis on 42–58 cm pitkä, häntä on 50–85 cm ja painoa on 3,5–6 kg.


title: Saksan kaapparilaivat maailmansodissa

text: Kaappari-nimitystä käytettiin 1900-luvun maailmansodissa, vaikka klassinen kaapparitoiminta oli päättynyt Napoleonin sotien myötä.


title: Saksan kaapparilaivat maailmansodissa

text: Molempien maailmansotien aikana erityisesti muutamat saksalaiset pienehköt sotalaivat kävivät itsenäisesti sotaa vastapuolen kauppalaivoja vastaan. Myöhemmin mukaan tulivat ns. apuristeilijät () eli siviiliristeilijät. Ne olivat valtamerikelpoisia rahti-matkustajalaivoja, joissa oli kätketty aseistus ja naamiointivarusteita. Myös yksi purjelaiva, kolmimastofregatti "Seeadler", varustettiin apuristeilijäksi.


title: Saksan kaapparilaivat maailmansodissa

text: Alukset esiintyivät iskujensa välissä puolueettomina kauppalaivoina, mutta niiden varsinainen tarkoitus oli harjoittaa itsenäistä sodankäyntiä vihollisen rahtiliikennettä vastaan. Aina hyökkäyksen alussa puolueeton lippu vaihdettiin omaksi sotalipuksi. Näin tehtiin myös silloin, jos ylivoimainen vastapuolen sotalaiva yllätti siviiliristeilijän ja avasi tulen: kaapparin miehet vaihtoivat siviilipukunsa asetakkeihin ja nostivat oman lippunsa. Näin heitä kohdeltiin vangitsemisen tullen sotavankeina - väärällä lipulla ja siviilivaatteissa olisi seurannut tuomio merirosvoudesta.


title: Saksan kaapparilaivat maailmansodissa

text: Toisessa maailmansodassa menestyneimmät tällaiset olivat saksalaiset s/s "Pinguin" (32 upotusta, 154 000 brt) päällikkönään kommodori () Ernst-Felix Krüder, s/s "Kormoran" päällikkönään kommodori Heinrich Detmers, ja s/s "Atlantis" päällikkönään kommodori, myöhemmin amiraali Bernhard Rogge. s/s "Pinguin" upposi Intian valtamerellä taistelussa County-luokan raskaan risteilijän "HMS Cornwallin" ja s/s "Kormoran" kevyen risteilijän HMAS "Sydneyn" kanssa. "Atlantiksen" upotti etelä-Atlantilla raskas risteilijä "HMS Devonshire". Molempien jälkimmäisten kaapparien miehistöt pelastuivat, polttoainesäiliöön osuneen torpedon tuleen sytyttämä HMAS "Sydney" upposi koko miehistöineen. Molempien alusten, HMAS "Sydneyn" ja HSK "Kormoranin", hylyt löydettiin lopulta Australian rannikon läheisyydestä maaliskuussa 2008.


title: Saksan kaapparilaivat maailmansodissa

text: Apuristeilijät toimivat myös varsinaisten sotalaivojen huoltolaivoina, kunnes taistelualusten käyttö valtamerillä lopetettiin taistelulaiva Bismarckin upottamisen jälkeen 21. toukokuuta 1941. Viimeiset apuristeilijät hakeutuivat turvaan Japaniin.


title: Saksan kaapparilaivat maailmansodissa

text: Viimeinen yrittäjä s/s Togo ei päässyt ulos Pohjanmereltä; päällikkö huomasi jo Dogger-matalikon tienoilla aluksensa olevan niin pahasti saarrettuna, että katsoi ainoaksi mahdollisuudeksi perääntyä takaisin Saksaan. Suuramiraali Dönitz oli samaa mieltä, ettei kaapparitehtäviin ollut enää asiaa, ja Togosta tehtiin yöhävittäjiä ohjaava tutkalaiva, jonka asemapaikaksi tuli Tallinna. Sieltä käsin alus otti osaa mm. helmikuussa 1944 tapahtuneiden Helsinkiin kohdistuneiden suurilmahyökkäyksien torjuntaan. Alus vetäytyi takaisin Saksaan, kun saksalaiset joukot poistuivat Baltiasta. Sodan päätyttyä venäläiset ottivat sen sotakorvauksena.


title: Arthur Liebehenschel

text: Arthur Liebehenschel (25. marraskuuta 1901 – 28. tammikuuta 1948) oli Auschwitzin ja Majdanekin keskitysleirien päällikkö toisen maailmansodan aikana. Liebehenschel syntyi Posenissa ja opiskeli talous- ja hallintotieteitä. Ensimmäisessä maailmansodassa hänestä tuli ylikersantti.


title: Arthur Liebehenschel

text: Vuonna 1932 Liebehenschel liittyi Saksan kansallissosialistiseen työväenpuolueeseen ja vuonna 1934 SS:ään. Hän työskenteli keskitysleirien hallinnossa 1930-luvulla. 10. marraskuuta 1943 Liebehenschel nimitettiin Auschwitzin tuhoamisleirin komendantiksi ja toukokuussa 1944 Majdanekin keskitysleirin komendantiksi. Kun leiri sodan lopussa evakuoitiin, hän työskenteli SS:n henkilötoimistossa. Yhdysvaltain armeija pidätti Liebehenschelin toisen maailmansodan lopussa ja hänet luovutettiin Puolaan vastaamaan sotarikossyytteisiin. Hän joutui Auschwitz-oikeudenkäyntiin Krakovassa, ja hänet tuomittiin sotarikoksista kuolemaan. Liebehenschel teloitettiin hirttämällä tammikuussa 1948.


title: Patrik

text: Patrik on miehen etunimi. Suomessa Patrikin nimipäivä on 16. huhtikuuta.


title: Patrik

text: Suomessa nimi Patrik on vuoden 2015 loppuun mennessä annettu 7 531 miehelle ja alle kymmenelle naiselle. Patrikin lempinimi on usein Pate tai Patu.


title: Patrik

text: Nimen naispuolinen vastine on Patricia.


title: Patrik

text: Patrik ja Patrick tulevat roomalaisesta nimestä Patricius, joka on latinaa ja tarkoittaa aatelismiestä. Rooman valtakunnan alkuaikoina patriisit muodostivat erioikeuksia nauttineen säädyn. Eri kielissä nimi esiintyy myös muodoissa Patric ja Patrick.


title: George Robert Waterhouse

text: George Robert Waterhouse (6. maaliskuuta 1810 Lontoo–21. tammikuuta 1888 Lontoo) oli englantilainen luonnontieteilijä.


title: George Robert Waterhouse

text: 1833 Waterhouse äänestettiin Lontoon kuninkaallisen hyönteistieteellisen seuran (Royal Entomological Society of London) kirjastonhoitajaksi sekä hyönteisten ja tallenteiden intendentiksi.


title: George Robert Waterhouse

text: 1836 Waterhousesta tuli Lontoon eläintieteellisen seuran (Zoological Society of London) museon intendentti. Charles Darwin uskoi hänelle "HMS Beaglen" matkalla kootun nisäkäs- ja kovakuoriaiskokoelman tutkimisen. 1843 hänestä tuli British Museumin mineralogian ja geologian osaston apulaisintendentti ja 1851 intendentti Charles Konigin kuoltua. 1857 osasto jaettiin kahtia ja hänestä tuli geologian intendentti, jossa virassa hän pysyi vuoteen 1880 saakka.


title: George Robert Waterhouse

text: Waterhouse julkaisi teoksen "A natural history of the Mammalia" (1846-48). Hän nimesi linnuista muun muassa punanokkafrankoliinin ("Pternistis adspersus"), nykyisin "Francolinus adspersus".


title: Ilan Halimi

text: Ilan Halimi (11. lokakuuta 1982 - 13. helmikuuta 2006) oli marokkolaistaustainen ranskanjuutalainen, jonka maahanmuuttajataustainen jengi kaappasi Ranskassa 21. tammikuuta 2006 . Jengin jäsenet pitivät häntä vankina 24 päivää, minä aikana he myös kiduttivat häntä eri tavoin. Sieppaajat vaativat Halimista aluksi 400 000 euroa lunnaita, mutta vaatimukset vähenivät lopulta 5000 euroon. Ohikulkija löysi käsiraudoissa ja alasti olleen Halimin 13. helmikuuta sieppaajien jätettyä hänet rautatien varteen Essonnen alueella etelään Pariisista. Löydettäyessä Halimin kehosta neljä viidesosaa oli ruhjeiden, puukotusjälkien ja palovammojen peitossa. Hän kuoli kidutuksen aiheuttamiin moniin vammoihin ambulanssissa matkalla sairaalaan. Teon motiivina oli muun muassa antisemitismi. Useimmat jengin jäsenistä olivat muslimeita, mutta siihen kuului myös kristittyjä. Tapaus aiheutti Ranskassa laajaa keskustelua maahanmuuttajien lasten roolista yhteiskunnassa.


title: Ilan Halimi

text: Ranskan viranomaiset olivat aluksi haluttomia näkemään Halimin murhassa antisemitistisiä tai viharikokseen liittyviä piirteitä. Muun muassa Ranskan juutalaisjohtajat pitivät tähän syynä sitä, että viranomaiset pelkäisivät näin syyllistävänsä muslimeja. Myöhemmin ranskalaisviranomaiset kuitenkin taipuivat myöntämään, että teko oli osittain viharikos.


title: Dissosiaatiohäiriö

text: Dissosiaatio- eli konversiohäiriöllä (F44) tarkoitetaan joko sivupersoonahäiriötä taikka ruumiillisia tai kognitiivisia oireita, joiden tulkitaan johtuvan psykiatrisesta sairaudesta, koska niille ei ole löytynyt somaattista syytä. Dissosiatiivisia ruumiillisia oireita kutsuttiin aiemmin hysteriaksi.


title: Dissosiaatiohäiriö

text: Nykypsykiatriassa ajatellaan, että dissosiaatiohäiriöt ovat seurausta vakavasta, usein pitkäaikaisesta erityisesti lapsuusiällä tai varhaisella aikuisiällä koetusta traumatisaatiosta. Dissosiatiivisille oireille on ominaista se, etteivät tunteet, ajatukset, aistimukset ja teot toimi yhteistyössä keskenään. Tämän seurauksena potilas saattaa olla muistamaton tekemisilleen, kokea vuorotellen itsensä tunnekylmäksi tai joutua ylivoimaisten tunteiden valtaan tai kokea selittämättömiä ruumiillisia oireita. Vakavissa dissosiaatiohäiriöissä potilaan identiteettikäsitys on häiriintynyt, ja hän voi jopa esiintyä useina eri henkilöinä (dissosiatiivinen identiteettihäiriö).


title: Dissosiaatiohäiriö

text: Dissosiaatiolla (erottuminen tai hajoaminen) tarkoitetaan psykiatriassa prosessia, jossa osaa keskushermostoon saapuvasta tiedosta ohjataan erilleen muusta informaatiosta. Ajatuksia, tunteita, aistimuksia ja tekoja ei yhdistetä toisiinsa mielekkääksi kokonaisuudeksi, ja vain osa tästä informaatiosta pääsee henkilön tajuntaan. Dissosiaation sanotaan purkautuvan, kun erilleen ohjattu informaatio liitetään takaisin muuhun keskushermostossa olevaan tietoon, eli kun erillään olleet tunne- ja aistikokemukset yhdistetään toisiinsa, ja kokonaisuus viedään normaalin muistiaineksen joukkoon.


title: Dissosiaatiohäiriö

text: Dissosiaatio on tavallinen puolustusmekanismi ihmisen joutuessa uhkaavaan tilanteeseen. Jotta henkinen kuormitus ei kävisi ylivoimaiseksi, aivot ”pilkkovat” kokemuksen pienemmiksi osasiksi, jotka myöhemmin liitetään takaisin yhdeksi kokonaisuudeksi ja integroidaan taas tavalliseksi muistoksi.


title: Dissosiaatiohäiriö

text: Dissosiaatiohäiriöistä puhutaan, kun dissosiaation käyttö lisääntyy häiritseviin mittasuhteisiin ja aiheuttaa vaikeuksia potilaan jokapäiväisessä elämässä. Dissosiaatiohäiriön aiheuttaja on aina trauma, joka on erityisesti vaikeammissa häiriöissä toistuva ja alkanut lapsuudessa. Dissosiaatio-oireita sen sijaan voivat aiheuttaa useat eri syyt, kuten erilaiset fyysiset sairaudet, lääkkeet, päihteet tai muut psyykkiset sairaudet.


title: Dissosiaatiohäiriö

text:
Kansainvälinen ICD-10-tautiluokitus jakaa dissosiaatiohäiriöt seuraaviin alaluokkiin:
Mukaan luetaan


title: Dissosiaatiohäiriö

text:
Aiempi yhdysvaltalainen DSM-IV-luokitus (jota seurannut DSM-5 tuli käyttöön vuonna 2013) jakoi dissosiaatiohäiriöt viiteen päätyyppiin, jotka esitellään lyhyesti alla:
Dissosiaatiohäiriöiden kehittymisen syynä on käytännössä aina lapsuusiän vakava trauma, joka on alkanut herkässä kehitysvaiheessa, yleensä ennen 5–9 ikävuotta ja jatkuu pitkään, yleensä useiden vuosien ajan. Tyypillisiä tällaisia traumoja ovat :Lapset toipuvat raskaistakin kokemuksista hyvin, jos he saavat asianmukaista tukea ja ymmärrystä lähiympäristöstään. Dissosiaatiohäiriön kehittymiseen johtaakin usein lapsen saaman tuen puute sekä traumaan liittyvä salailu ja häpeä tai trauman kieltäminen. Trauman aiheuttaja on myös usein jokin lapselle läheinen henkilö, johon lapsen on ristiriitaisesti pakko turvautua. Joidenkin lähteiden mukaan myös ahdasmielinen uskonnollisuus altistaa häiriön kehittymiselle


title: Dissosiaatiohäiriö

text: Alttius dissosiaation runsaaseen käyttöön on todettu perinnölliseksi, mutta ei tiedetä onko kysymys geneettisestä, epigeneettisestä vai sosiaalisesta periytymisestä. Toisinaan häiriöt ovat siirtyneet sukupolvelta toiselle traumatisoitujen vanhempien ”opettaessa” tiedostamattaan lapset käyttämään dissosiaatiota pääasiallisena puolustuskeinona.


title: Dissosiaatiohäiriö

text: Persoonallisuuden rakenteellinen dissosiaatio on traumakäsitteiden metateoria, joka yhdistää traumateoriat (muun muassa polyvagaalinen teoria) ja se on erotusdiagnostiikassa merkittävästi ymmärrystä lisäävä teoria. Emotionaalisen trauman kohdalla tapahtuva persoonallisuuden jakautuminen prototyyppisiin, alkumuotoisiin osiin ei tapahdu sattumanvaraisesti, vaan noudattelee todennäköisimmin evolutiivisesti määräytyneitä ”jakolinjoja” eri toimintajärjestelmien välillä. Mitä enemmän osia, sitä komplisoituneemmasta traumatisoitumisesta on kysymys. Yksinkertaisimmillaan (esimerkiksi PTSD) on kysymys "primaarista" rakenteellisesta dissosiaatiosta, tarkemmin määrittämättömän dissosiaatiohäiriön kohdalla "sekundaarista" rakenteellisesta dissosiaatiosta ja dissosiatiivisen identiteettihäiriön kohdalla "tertiäärisestä" rakenteellisesta dissosiaatiosta.


title: Dissosiaatiohäiriö

text: Konversiohäiriön käsitettä on kritisoitu paljon. Monet ovat olleet sitä mieltä, etteivät esimerkiksi Freudin ja Breurerin esittelemän historian kuuluisimman "hysteriapotilaan", kirjailija ja ihmisoikeusaktivisti Bertha Pappenheimin yskä, säryt ja aisti- sekä halvausoireet johtuneet konversiohäiriöstä vaan esimerkiksi aivotulehduksesta tai ohimolohkoepilepsiasta. Tätä epäilyä tukee muun muassa se, että toisin kuin Freud ja Breurer väittivät vuonna 1895 julkaistussa kirjassaan Tutkielmia hysteriasta, Pappenheim ei parantunut psykoanalyysin avulla, vaan vaan meni lopulta niin huonoon kuntoon, että joutui kuukausiksi sairaalahoitoon.


title: Dissosiaatiohäiriö

text: Vammaisaktivisti Maija Haavisto on esittänyt, ettei kukaan ole kyennyt todistamaan konversiohäiriön aiheuttavien mekanismien olemassaoloa, ja että konversiohäiriöksi diagnosoiduissa sairauksissa on todellisuudessa kyse somaattisista oireista, joiden aiheuttajaa ei ole vielä löydetty joko puutteellisen lääketieteellisen osaamisen vuoksi tai sen takia, ettei lääketieteessä ole kyetty vielä selvittämään kaikkia olemassa olevia sairauksia.


title: Dissosiaatiohäiriö

text: Dissosiaatiohäiriöiden arveltiin aikaisemmin olevan harvinaisia, mutta nyt näyttää, että ne itse asiassa ovat melko tavallisia. Riippuen tavasta, jolla diagnostisia kriteereitä sovelletaan käytäntöön, häiriön esiintyvyyden arviot normaaliväestössä vaihtelevat 1,4–10 % välillä: Häiriöistä vaikeimman, dissosiatiivisen identiteettihäiriön, osuus on 0,4–1 %. Psykiatrisessa potilasaineistossa häiriön esiintyvyys on eri lähteiden mukaan 5–21 % ja dissosiatiivisen identiteettihäiriön 0,5–20 %. Dissosiatiivisia oireita raportoi sen sijaan hyvin moni psykiatrinen potilas.


title: Dissosiaatiohäiriö

text: Suurin osa dissosiaatiohäiriöistä diagnosoidaan naisilla (yksi mies 5–9 naista kohden), mutta eräät tutkimukset antavat ymmärtää dissosiaatiohäiriöiden olevan yhtä yleisiä sekä miehillä että naisilla. Miehillä häiriötä ei kuitenkaan usein tunnisteta muiden ongelmien, kuten päihteiden väärinkäytön tai rikoskierteen, alta.


title: Dissosiaatiohäiriö

text: Dissosiaatiohäiriöiden oireet ovat moninaisia ja painottuvat eri häiriöissä eri tavoin.


title: Dissosiaatiohäiriö

text: Muita mahdollisia oireita ovat pakkovaellus, sulkutila eli horros, hurmos ja haltiotilat, liikehäiriöt, äänenkato, ääntöhäiriö, kouristukset, tunnottomuus tai tuntopuutos (tai kyky jättää kipu huomioitta), psyykkisistä syistä johtuva kuurous, sokeus tai hajuaistin menetys ja erilaiset aistihäiriöt. Dissosiaatiohäiriössä potilaan todellisuudentaju pysyy hyvänä kokemusten aikana, joten kyseessä ei ole psykoosisairaus.


title: Dissosiaatiohäiriö

text: Koska dissosiaatiohäiriön taustalla on käytännössä aina traumatisaatio, traumanjälkeinen stressihäiriö on tavallinen liitännäisongelma. Lisäksi vakavissa dissosiaatiohäiriöissä on tavallista, että henkilöllä on lisäksi joukko muunlaisia mielenterveyden häiriöitä, kuten masennusta, ahdistuneisuutta, syömishäiriöitä tai päihteiden väärinkäyttöä. Runsaat somaattiset (ruumiilliset) oireet, joille ei löydy lääketieteellistä selitystä, ovat myös tavallisia dissosiaatiohäiriöistä kärsivillä.


title: Dissosiaatiohäiriö

text: Dissosiaatiohäiriön diagnoosi perustuu pääosin haastatteluun. Potilaalta on hyvä kysyäHaastattelun apuna voidaan käyttää erilaisia dissosiaatioherkkyyttä ja hypnotisoitavuutta mittaavia kyselyitä ja testejä. Koska dissosiaatio-oireita voi esiintyä erilaisissa fyysisissä sairauksissa, on tärkeä varmistua oireiden psyykkisestä taustatekijästä huolellisilla lääkärin suorittamilla tutkimuksilla. Käytännössä vakavan dissosiaatiohäiriön tunnistaminen on haasteellista. Potilas usein häpeää ja peittelee dissosiaatiohäiriön aiheuttamia oireita, ja muut mielenterveysongelmat usein peittävät ja naamioivat taudinkuvaa.


title: Dissosiaatiohäiriö

text: Erityisesti vakaviin dissosiaatiohäiriöihin suositellaan Suomessa traumahoitomallia, joka koostuu kolmesta vaiheesta:Vaiheita sovelletaan jokaiseen potilaaseen yksilöllisesti. Hoidossa ei myöskään yleensä edetä suoraviivaisesti vaiheesta 1 vaiheeseen 2 ja lopuksi vaiheeseen 3, vaan niiden välillä liu’utaan joustavasti. Esimerkiksi trauman käsittelyssä (vaihe 2) joudutaan yleensä toistuvasti palaamaan oireiden hallinnan ja yleisen elämäntilanteen vahvistamiseen (vaihe 1).


title: Dissosiaatiohäiriö

text: Hoitovaiheiden traumaterapeuttisessa toteutuksessa käytetään usein erilaisia terapiatekniikoita potilaan oireista ja terapeutin omista tottumuksista riippuen. Näitä ovat esimerkiksi kognitiivis-behavioraaliset tekniikat, silmänliiketerapia ja dialektinen käyttäytymisterapia.


title: Paul Nitsche

text: Hermann Paul Nitsche (25. marraskuuta 1876 – 25. maaliskuuta 1948) oli saksalainen psykiatri, joka työskenteli natsi-Saksassa vajaamielisten, mielisairaiden ja muiden ”epätoivottujen” henkilöiden surmaamiseen tarkoitetun T-4-eutanasiaohjelman johdossa.


title: Paul Nitsche

text: Nitsche oli Sonnensteinin klinikan vastaava johtaja vuosina 1913–1918 ja johtaja 1928–1939. Vuonna 1940 hänestä tuli T-4-ohjelman johtaja Werner Heyden jälkeen.


title: Paul Nitsche

text: Nitsche tuomittiin kuolemaan lääketieteellisistä sotarikoksista ja rikoksista ihmisyyttä vastaan Dresdenissä ja teloitettiin giljotiinilla 1948.


title: Eeka Mäkynen

text: Eerikki "Eeka" Jaakko Juhana Mäkynen (s. 1980) on suomalainen muusikko. Hän tuli tunnetuksi yhdessä kilpakumppaninsa Tatu Ferchenin kanssa MTV3:lla esitetyn Far Out -ohjelman suvereenista voitosta.


title: Eeka Mäkynen

text: Mäkynen on laulanut Design19-yhtyeessä. Hän toimi Elävän Musiikin Yhdistyksen ELMU ry:n ylläpitämässä Nosturissa nuorempana johtajana. Sen jälkeen vuonna 2014 Mäkynen siirtyi Finnish Metal Eventsin (FME) toimitusjohtajaksi.


title: Jan Einar Thorsen

text: Jan Einar Thorsen (s. 31. elokuuta 1966) on entinen norjalainen alppihiihtäjä, olympiamitalisti ja supersuurpujottelun maailmancup-voittaja.


title: Jan Einar Thorsen

text: Thorsen kilpaili kansainvälisellä tasolla vuosina 1987–1994. Hän sijoittui Crans Montanan MM-kilpailuissa 1987 alppiyhdistetyssä yhdenneksitoista. Vailin MM-kisoissa 1989 hän oli syöksylaskussa neljästoista ja Saalbachissa 1991 samassa lajissa viides.


title: Jan Einar Thorsen

text: Thorsen saavutti olympiapronssia supersuurpujottelussa Albertvillessä 1992. Hän hävisi kilpailun voittaneelle Kjetil André Aamodtille 79 sadasosasekuntia, toiseksi sijoittui Marc Girardelli. Thorsen oli lisäksi viides syöksylaskussa ja yhdestoista alppiyhdistetyssä. Lillehammerin olympialaisissa 1994 hän sijoittui suurpujottelussa neljänneksi, super-G:ssä seitsemänneksi ja syöksyssä kymmenenneksi.


title: Jan Einar Thorsen

text: Thorsen voitti supersuurpujottelun maailmancupin kokonaiskilpailun kaudella 1993–1994. Hän voitti kaikkiaan kolme maailmancupin osakilpailua ja sijoittui kahdeksan kertaa kolmen parhaan joukkoon.


title: Herdins

text: Herdins Färgverk AB on ruotsalainen kemian alan yritys, joka valmistaa mm. maaleja ja pintakäsittelyaineita. Yrityksen pääkonttori sijaitsee Falunissa ja sen historia ulottuu 1700-luvulle asti.


title: Meurthe (departementti)

text: Meurthe on entinen Ranskan departementti, joka oli olemassa 1790–1871. Alueen läpi virtaavan Meurthe-joen mukaan nimetty departementti muodostui osasta historiallista Lothringenin provinssia. Sen pääkaupunki oli Nancy. Departementti oli jaettu viiteen arrondissementtiin, joiden keskuspaikat olivat Nancy, Château-Salins, Lunéville, Sarrebourg ja Toul. Vuonna 1866 Meurthessä oli 714 kuntaa, sen pinta-ala oli 6 070 km² ja väkiluku 428 387.


title: Meurthe (departementti)

text: Meurthen departementti perustettiin Ranskan vallankumouksen yhteydessä 4. maaliskuuta 1790 yhtenä alkuperäisestä 83 departementista. Ranskan–Preussin sodan seurauksena Meurthen departementin koillisosa (suunnilleen Château-Salinsin ja Sarrebourgin arrondissementit) sekä pääosa Mosellen departementista liitettiin yhdessä Elsassin kanssa 1871 vasta perustettuun Saksan keisarikuntaan ja osaksi Elsass-Lothringenin valtakunnanmaata. Departementin Ranskalle jääneeseen osaan yhdistettiin Mosellesta Brieyn ja Longwyn alueet, ja näistä muodostettiin uusi Meurthe-et-Mosellen departementti. Tilapäiseksi tarkoitettu järjestely jäi voimaan siitä huolimatta että Saksalle 1871 luovutetut alueet palautettiin Ranskan osaksi ensimmäisen maailmansodan jälkeen.


title: Meurthe

text: Meurthe voi tarkoittaa ainakin seuraavia asioita:


title: Maureen Connolly

text: Maureen Connolly (17. syyskuuta 1934 – 21. kesäkuuta 1969) oli yhdysvaltalainen tennispelaaja. Hän voitti ensimmäisenä naispelaajana Grand slamin eli kaikki neljä arvostetuinta tennisturnausta samana vuonna.


title: Maureen Connolly

text: Connolly ei ollut vielä täyttänyt edes 17 vuotta, kun hän voitti ensimmäisen arvoturnauksensa, Yhdysvaltain avoimet vuonna 1951. Seuraavana vuonna hän voitti Wimbledonin ja uudelleen Yhdysvaltain avoimet, ja vuonna 1953 "Little Mo" ("Pikku-Mo") voitti kaksinpelin kaikissa neljässä arvoturnauksessa. Australian avoimissa hän voitti ensimmäisen kerran mestaruuden myös naisten nelinpelissä, parinaan Julie Sampson.


title: Maureen Connolly

text: Vuoden 1954 Ranskan avoimissa Connolly voitti naisten kaksinpelin, naisten nelinpelin parinaan australialainen Nell Hopman ja sekanelinpelin parinaan Australian Lew Hoad. Kesällä hän otti kolmannen mestaruutensa Wimbledonissa voittamalla loppuottelussa Louise Broughin. Pari viikkoa myöhemmin hän törmäsi autoon ollessaan ratsastamassa ja loukkasi jalkansa niin pahasti, että hän lopetti tennisuransa ollessaan vain 19-vuotias.


title: Maureen Connolly

text: Connolly sairastui 1960-luvulla syöpään ja kuoli 34-vuotiaana. Hänet valittiin International Tennis Hall of Fameen vuonna 1969.


title: Half-Life: Decay

text: Half-Life: Decay on Gearbox Softwaren kehittämä ja Sierra Entertainmentin julkaisema lisäosa ensimmäisen persoonan ammuntapelille "Half-Life". "Decay" julkaistiin PlayStation 2:lle vuonna 2001.


title: Half-Life: Decay

text: Muiden Gearboxin kehittämien lisäosien tapaan "Decay" sijoittuu alkuperäisen "Half-Lifen" tapahtumiin. Pelattavina päähahmoina pelissä ovat Gordon Freemanin kollegat, tohtorit Gina Cross ja Colette Green. Pelissä on yhdeksän tasoa ja yksi bonustaso, jossa ohjataan kahta vortigauntia.


title: Half-Life: Decay

text: "Decaytä" ei julkaistu muiden lisäosien tavoin Windowsille. Peli on kuitenkin fanien voimin käännetty "Half-Lifen" modifikaatioksi.


title: Half-Life: Decay

text: Tohtorit Gina Cross ja Collette Green saapuvat Black Mesan tutkimuslaitokseen Anomalous Materials -laboratorioon missä tohtori Keller lukee päivän analyysia tuntemattomasta näytteestä. Tohtori Rosenbergin vastustuksista huolimatta Cross ja Green määrätään avustamaan näytteen toimittamisessa Gordon Freemanille. Freemanin työnnettyä näytteen laitteeseen syntynyt resonanssikaskadi alkaa raunioittaa tutkimuslaitosta ja siirtämään muukalaisrotuja maapallolle. Keller määrää Crossin ja Greenin kuljettamaan Rosenbergin maan pinnalle hälyttämään armeija apuun. Onnistuttuaan tässä Cross ja Green palaavat tohtori Kellerin luo Rosenbergin jäädessä odottamaan armeijan joukkojen saapumista.


title: Half-Life: Decay

text: Saavuttuaan Kellerin luo Cross ja Green alkavat avustaa Freemania sulkemaan ulottovuuksien välisen repeämän. Cross ja Green auttavat Freemania laukaisemaan satelliitin, joka estää ulottuvuusrepeämää laajentumasta. Keller määrää heidät aktivoimaan kokeellisen laitteen, majakan, jonka pitäisi pystyä yhdessä satelliitin kanssa sulkemaan ulottovuusrepeämä. Cross ja Green tuhoavat Xeniläisen olennon Spriten ennen kuin se ehtii vahingoittaa laitteistoa. Laitteen käynnistäminen aiheuttaa Crossin ja Greenin jatkuvaa telesiirtymistä Xeniin ja takaisin. Cross ja Green palaavat turvallisesti maahan ja Keller kiittää heitä menestyksestään. Hahmojen kohtalo jää tuntemattomaksi, mutta "Opposing Forcessa" pelaaja voi löytää Xenistä Crossin ruumiin vedenalaisesta altaasta ja "" Greenin ruumiin voi nähdä makaamassa kelluvalla saarella pelin lopussa.


title: Half-Life: Decay

text: Pelin Vortigaunt-kampanjassa pelaaja ohjaa kahta vortigauntia joiden tehtävänä on toimittaa kolme oranssia kristallia Nihilantille armeijan kynsistä. Samat kristallit nähdään Half-Life pelin Nihilant-kampanjassa, jossa Nihilant käyttää kristallien voimaa parantuakseen.


title: Échelle-hilaspektrometri

text: Échelle-hilaspektrometri on optinen hila-järjestelmä, jota voidaan käyttää spektrometriassa. Tässä hilatyypissä heijastavan hilan urat on muotoiltu siten, että heijastuvan valon määrä on optimoitu tiettyyn suuntaan ja korkeammilla diffraktion kertaluvuilla. Tällöin päästään suureen suhteelliseen tarkkuuteen ja voidaan havaita parhaimmillaan muutaman miljardisosan suuruisia muutoksia valon aallonpituudessa, kuten esimerkiksi eksoplaneettojen etsinnässä käytettävässä HARPS-mittalaitteessa.


title: Petsi

text: Petsi on puunkäsittelyyn tarkoitettu vesi-, öljy- tai liuotinohenteinen väriaine, joka muuttaa puumateriaalin alkuperäistä väriä, jättäen kuitenkin sen syyrakenteen näkyviin.


title: Petsi

text:
Vesipetsi myydään joko valmiiksi veteen liuotettua tai värijauheena. Jauhe sekoitetaan lämpimään veteen ja värin voimakkuutta voi säädellä veden määrällä. Vesiohenteisella petsillä on kuitenkin taipumus nostaa puunsyiden päät pystyyn jättäen pinnan karheaksi. Siksi vesipetsattu pinta edellyttää yleensä huolellista hiontaa ennen viimeistä lakkauskerrosta.
Petsattava pinta kannattaa kostuttaa vedellä ja hioa hienolla paperilla ennen petsausta.
Öljypetsi tunkeutuu syvälle puuhun ja kuivuu hitaasti, mikä helpottaa tasaisen lopputuloksen aikaansaamista myös suurille käsiteltäville pinnoille. Tästä syystä öljypetsiä käytetään usein esimerkiksi puulattioiden käsittelyyn.


title: Petsi

text: Liuotinpetsi kuivuu nopeasti, eikä juuri nosta puun syitä pystyyn. Liuotinpetsien käyttö on työturvallisuussyistä vähentynyt merkittävästi ja myös niiden saatavuus on heikentynyt.


title: Billboard 200

text: Billboard 200 on lista kahdestasadasta eniten myyneestä musiikkialbumista ja EP-levystä Yhdysvalloissa. Listaa julkaisee viikoittain "Billboard"-aikakauslehti.


title: In the Court of the Crimson King

text: In the Court of the Crimson King on brittiläisen King Crimson -yhtyeen vuonna 1969 julkaistu esikoisalbumi. Se on eräs ensimmäisistä progressiivisesta rockia edustavista albumeista. Albumi on remasteroitu ja julkaistu uudelleen vinyylinä ja CD:nä vuosina 1980 ja 1990.


title: Puolitelavaunu

text: Puolitelavaunu on siviili- tai sotilasajoneuvo, jota ohjataan etuakselin renkailla tai suksilla, takaosan suurimman osan ajoneuvon ja sen taakan massasta kannattavien telaketjujen toimiessa vetokoneistona. Puolitelavaunun rakenteella pyritään yhdistämään tela-ajoneuvon maastokelpoisuus ja rengasajoneuvon käsiteltävyys.


title: Puolitelavaunu

text: Lähinnä saksalais- ja yhdysvaltalaisvalmisteisia puolitelavaunuja käytettiin yleisesti toisen maailmansodan kaikilla rintamilla. Moottorikelkka on eräänlainen kevyt puolitelavaunu.


title: Step Up

text: Step Up voi tarkoittaa seuraavia:


title: Subjekti (filosofia)

text: Subjekti (; ) on olio, jolla on subjektiivisia kokemuksia ja joka on suhteessa muihin entiteetteihin ("objekteihin") ja saa niiltä informaatiota. Tällöin "subjekti" on siis havainnoija ja "objekti" se mitä havaitaan. Logiikassa "subjekti" on se, josta jotakin väitetään eli "predikoidaan".


title: Subjekti (filosofia)

text: Subjektin käsite on keskeinen erityisesti mannermaisessa filosofiassa, jossa se on keskeinen termi ihmisen autonomiaa ja minän luonnetta koskevissa keskusteluissa. Kriittisessä teoriassa ja psykologiassa "subjektiivisuus" käsittää myös teot ja diskurssit, jotka tuottavat yksilöitä.


title: Subjekti (filosofia)

text: Antiikin ja keskiajan ajattelusta voidaan erottaa kolme merkitystä termille subjekti: 1) Ontologisesti, jokainen olio ominaisuuksien, aksidenssien, toiminnan tai olemuksen kantajana; verrattavissa substanssin käsitteeseen; 2) loogisesti tai kieliopillisesti, subjekti sinä lauseen osana, josta väitetään jotain; ja 3) tieteen subjekti yleisesti (vrt. englannin "subject matter").


title: Subjekti (filosofia)

text: René Descartesia voidaan pitää nykyaikaisen subjektiajattelun perustajana. Hän käyttää termiä "Mietiskelyissään" kuitenkin edelleen merkityksessä, joka edeltää nykyajan filosofiassa esiintyvää merkitystä: hän kutsuu sielua subjektiksi sikäli, että se on ajatusten tai ideoiden ("cogitationes") kantaja. Hän käyttää kyllä substantiivia ”Moy” (minä), mutta hän kutsuu tätä termillä "res" (olio, asia) ja "substantia" (substanssi). Nykyajan filosofian kannalta on kuitenkin merkityksellistä se, että hän pyrki osoittamaan tämän minän olemassaolon varmuuden (cogito ergo sum). Ajattelevasta minästä tulee kaiken tieteellisesti todennettavissa olevan todellisuuden perusta. Näin termin subjekti merkitys alkaa siirtyä ontologiasta kohti tietoteoreettista merkitystä.


title: Subjekti (filosofia)

text: Immanuel Kant tuli siihen johtopäätökseen, että objektiivinen tajuaminen on mahdollista vain, jos objektit ovat subjektin tajunnan muodostamia. Kant erotti transsendentaalisen ja empiirisen subjektin toisistaan, koska objektiivinen tajuaminen ei koske empiirisiä partikulaareja, vaan intersubjektiivista näkökulmaa.


title: Subjekti (filosofia)

text: Saksalaisessa idealismissa subjektista tuli keskeinen termi inhimillisestä tietoisuudesta puhuttaessa. Saksalainen idealismi vastasi osaltaan David Humen skeptismin esittämään haasteeseen. Lähtökohtana oli Humen johtopäätös, ettei minä ollut muuta kuin kimppu havaintoja tai aistimuksia (ns. mielen kimpputeoria). Seuraava askel oli kysyä, kuinka tämä erilaistumaton kimppu kuitenkin koettiin ykseytenä, yhtenä subjektina.


title: Subjekti (filosofia)

text: Kant, G. W. F. Hegel ja heidän seuraajansa pyrkivät kuvaamaan, kuinka subjekti muodostuu tästä jatkuvasta aistihavaintojen virrasta. Esimerkiksi Hegel katsoi, että jotta ajatteleva subjekti (ihmisjärki tai tietoisuus) voisi lainkaan tuntea objektinsa (maailman), ajattelulla ja olemassaololla täytyy olla olemassa jossain mielessä identiteetti. Muussa tapauksessa subjekti ei voisi koskaan tavoittaa objektia emmekä voisi olla varmoja mistään, mitä tiedämme maailmasta. Hegel katsoi "Hengen fenomenologiassaan", että subjekti koostuu itsereflektiivisessä dialektisessa prosessissa, jossa asiat peilautuvat vastakohdikseen (negaatio) ja niiden vastakohdiksi (negaation negaatio). Subjekti kokee itsensä ykseytenä vain negatoimalla sen moninaisuuden, jonka se on itse tuottanut.


title: Subjekti (filosofia)

text: Karl Marxin, Friedrich Nietzschen ja Sigmund Freudin ajattelu tarjosi lähtökohdan sen kyseenalaistamiselle, että subjekti olisi itsenäinen ja muodostaisi ykseyden. Näin he avasivat tien subjektin dekonstruktiolle ontologisena ydinkäsitteenä.


title: Subjekti (filosofia)

text: Nietzsche arvosteli subjektin käsitettä rajusti, sanoen sen olevan ”kieliopillista fiktiota”; ”tekemisen takana ei ole tekijää”. Freudin tiedostamatonta koskeneet teokset lisäsivät syytöksiä subjektin käsitettä vastaan. Martin Heidegger korvasi perinteiset subjektiin liitetyt ajatukset kokonaan "Daseinin" käsitteellään. Jacques Lacan, joka sai vaikutteita Heideggerilta ja Ferdinand de Saussurelta, hyödynsi Freudin psykoanalyyttista mallia omassa teoriassaan. Hänen mukaansa subjekti muodostuu prosessissa, jossa se ottaa kielen käyttöönsä (ns. peilivaiheteoria).


title: Subjekti (filosofia)

text: Louis Althusserin, Michel Foucault'n ja Pierre Bourdieun kaltaiset ajattelijat pitävät subjektia sosiaalisena konstruktiona. Esimerkiksi Althusserin mukaan subjekti on ideologisten valtiokoneistojen muodostama rakennelma. Foucault'n mukaan subjekti on vallan sekä tarkkailu- ja rankaisukoneistojen tuote: tällä tavalla subjekti muodostuu esimerkiksi oppilaaksi, sotilaaksi, ”rikolliseksi” jne. Sana "subject" tarkoittaa etymologisesti alamaista.


title: Subjekti (filosofia)

text: Nykyaikaisessa analyyttisessa filosofiassa subjektin – ja erityisesti subjektin näkökulman – kysymys on saanut huomiota eräänä mielenfilosofian ongelmana. Thomas Nagel on katsonut esseessään ”What is it like to be a bat?”, että subjektiivisten kokemusten eli kvalioiden selittäminen on ainakin tällä hetkellä tieteellisen tutkimuksen ulottumattomissa, koska jonkun asian tieteellinen ymmärtäminen vaatii objektiivista näkökulmaa, mikä Nagelin mukaan asettuu suoraan subjektiivista ensimmäisen persoonan näkökulmaa vastaan. Nagelille voidaan huomauttaa, ettei hän ole ymmärtänyt tieteellisen tiedonmuodostuksen luonnetta ja sen omaa suhteellisuutta. Objektivismia on tarpeetonta asettaa ensimmäisen persoonan näkökulman vastakohdaksi.


title: Carl Jaenisch

text: Carl (Karl) Ferdinand von Jaenisch (11. huhtikuuta 1813 Viipuri – 7. maaliskuuta 1872 Pietari) oli suomalais-venäläinen shakkiteoreetikko ja shakinpelaaja.


title: Carl Jaenisch

text: Jaenisch opiskeli Moskovassa ja Pietarissa. Vuonna 1837 julkaistiin hänen ensimmäinen shakkitutkielmansa, "Découvertes sur le Cavalier aux échecs". Vuonna 1840 hän erosi Venäjän armeijasta, jossa oli ollut majurina, omistautuakseen kokonaan shakille. Hän keskittyi kehittämään teoreettisia avausperiaatteita ja julkaisi vuosina 1842 (1. osa) ja 1843 (2. osa) kirjan "Analyse Nouvelle des Ouvertures du Jeu des Échec". Kirja muodostui klassikoksi. Sen ja Bilguerin "Handbuch"in julkaisusta katsotaan alkaneen nykyaikaisen avausteorian kehitys.


title: Carl Jaenisch

text: Jaenisch analysoi ja kehitti muun muassa venäläisen pelin Aleksandr Petrovin kanssa ja Jaenischin gambiitin espanjalaiseen peliin. Jaenisch julkaisi avausteoreettisia tutkimuksiaan eri maiden shakkilehdissä läpi elämänsä.


title: Vammelsuu

text: Vammelsuu () on entinen suomalainen kylä ja nykyään yksi Pietarin kaupunkiin kuuluvan Kurortin piirin kunnallishallintoalueista. Vuonna 2002 Serovossa oli 252 asukasta. Serovo sai uuden nimensä sotilaslentäjä ja Neuvostoliiton sankari Vladimir Serovin (k. 26.6.1944) mukaan. Serov tuhosi 44 viholliskonetta.


title: Vammelsuu

text: Vuoden 1944 alueluovutuksiin saakka Vammelsuun kylä kuului Uudenkirkon kuntaan rajoittuen idässä Terijokeen. Nimensä mukaisesti Vammeljärvestä Suomenlahteen laskevan Vammeljoen suulla sijaitsevan Vammelsuun tärkeimpiä nähtävyyksiä olivat Rakkauden hauta ortodoksikirkkoineen sekä Kuolemankuiluksi kutsuttu Vammeljoen jyrkkä rantatörmä.


title: Vammelsuu

text: Jatkosodan toisen puolustuslinjan eli VT-linjan eteläinen päätepiste oli Vammelsuussa.


title: Uurteisvalaat

text: Uurteisvalaat (Balaenopteridae) on yksi neljästä hetulavalasheimosta. Heimoon kuuluu nykykäsityksen mukaan 9 lajia kahdessa suvussa.


title: Uurteisvalaat

text: Uurteisvalaiden nimi tulee niiden uurteisesta kurkkunahasta, joka ulottuu alaleuasta vatsan keskivaiheille. Kurkkunahan oietessa myös kurkunseutu paisuu. Myös suuontelo laajenee, joten siihen mahtuu tällöin valtavasti ravintoa. Hetulat ovat lyhyemmät, jäykemmät ja leveämmät kuin silovalailla. Kaikista muista hetulavalaista poiketen uurteisvalailla on pienehkö selkäevä. Kiilanmuotoinen pää on ylhäältä katsottuna leveä, sivuilta litteä ja pienempi kuin silovalailla. Keskellä päätä kuonosta sierainaukkoon päättyvä harju. Suu ei kaareudu yhtä voimakkaasti ylöspäin kuin silovalailla. Rasvakerros on melko ohut ja virtaviivaisen ruumiinmuotonsa ansiosta uurteisvalaat ovat melko nopeita uimareita.


title: Uurteisvalaat

text: Uurteisvalaita tavataan kaikissa valtamerissä. Suurin osa lajeista vaeltaa kesäksi napa-alueiden tuntumaan. Vain bryden- ja edeninvalaat pysyttelevät ympäri vuoden lämpimissä ja lauhkeissa vesissä. Napa-alueilla ne yleensä ruokailevat, mutta vaeltavat lämpimämmille vesille parittelemaan. Kantavat naaraat vaeltavat muiden mukana ruokailualueille ja palaavat seuraavana vuonna synnyttämään. Poikasia imetetään yleensä 6–7 kuukautta, jolloin ne ovat jo palanneet ruokailualueille.


title: Uurteisvalaat

text: Uurteisvalaiden mieluisinta ravintoa ovat krillit, mutta ne syövät paljon myös hankajalkaisia ja kaloja, kuten makrillia, silliä ja turskaa. Lämpimillä seuduilla ravintoa on vähemmän kuin navoilla, ja valaat saattavat joutua paastoamaan tropiikissa vietetyn ajan. Ne liikkuvat yleensä pienissä ryhmissä.


title: Neuvostoliiton divisioonat talvisodassa

text: Talvisodan aikaiset puna-armeijan divisioonat esitellään tässä artikkelissa taulukkomuodossa niiden numeron, perustaneen sotilaspiirin, perustamispaikan, miehistön palvelussuhteen, suomalaisen tiedustelun ensimmäisen havainnon ja sijoituksen Suomen rintamalle suhteen. Lisäksi osasta divisioonia kerrotaan niiden aikaisempia vaiheita tai muuta niihin liittyvää.


title: Neuvostoliiton divisioonat talvisodassa

text: Taulukkoon on kerätty suomalaisen tiedustelun tietoonsa saamat neuvostoliittolaiset divisioonat Suomen rintamilla. Suomalaisen tiedustelun merkittävin tietolähde ennen sotaa oli radiotiedustelu. Sodan kuluessa muun muassa vankitiedot nousivat hyvin merkittävään asemaan yksiköitä tunnistettaessa.